open-index/open-wikipedia-markdown huggingface dataset:
二氧化碳

**二氧化碳**（，**carbon dioxide**）係一種冇色冇臭冇味嘅氣體。符號 **CO<sub>2</sub>**，即係有兩個氧原子同一個碳原子嘅化合物。大氣層係有少量二氧化碳，作為溫室氣體。二氧化碳可以雪凍變成乾冰。響生態上，佢係碳循環之中，好主要嘅一節。

大自然嘅二氧化碳係來自火山活動，燒有機物，同埋有氧生物呼吸。而人造嘅，大部份都係燒化石燃料造成。

## 歷史
響17世紀，比利時嘅化學家海爾蒙特（Jan Baptista van Helmont，1577年－1644年），發現響密封容器裏面燒木炭，剩低嘅氣體，佢嘅密度會比原來嘅氣體更高。 

而到咗18世紀，蘇格蘭人約瑟夫·布萊克（Joseph Black，1728年－1799年）又對二氧化碳作進一步研究：石灰石加熱，或加入酸之後，會產生一種叫「固定空氣」嘅氣體。

## 物理性質
二氧化碳喺1.01kPa情況下，淨見到雪凍變成乾冰或從乾冰昇華成氣體。而液態二氧化碳，至少要喺517 kPa且−56.60℃情況下先至睇到。佢嘅臨界溫度係37℃。

## 製備同檢驗
### 製備
喺實驗室裏面，通常會以碳酸鹽加酸，製備二氧化碳，例如以碳酸鈣同鹽酸反應，並以向上排空氣法收集：
: CaCO3 + 2HCl → CaCl2 + CO2↑ + H2O

喺工業上係以高溫加熱灰石（主要成分係碳酸鈣）分解，產生二氧化碳：
: CaCO3 → CaO + CO2↑

### 檢驗
將二氧化碳加入石灰水，會產生奶白色嘅碳酸鈣沉澱。
: Ca(OH)2+CO2 → CaCO3 + H2O

二氧化碳水溶液呈弱酸性，會俾紅色嘅酚酞變成冇色。

## 用途
* 二氧化碳可以加落飲品裏面，好似汽水、啤酒就係。
* 固態嘅二氧化碳，會變成乾冰，可以冷凍食品。
* 滅火筒好多都係搵二氧化碳液化而成，因為二氧化碳嘅重量比空氣重，唔會加強燃燒。
* 二氧化碳可以用嚟做焊接用嘅保護氣體，因為成本比較低。
* 二氧化碳雷射係一種重要嘅工業雷射來源。
* 二氧化碳係植物光合作用嘅主要碳來源。
多邊形

**多邊形**（ ）係指由三條或者以上嘅直綫圍成嘅平面圖形，而呢啲直綫謂之邊，邊段相交嘅點叫頂點。因為直綫之間會有夾角，所以佢又叫做**多角形**。多邊形係幾何學入便其中一個至基本嘅概念。

多邊形呢個概念，對於研究二維空間嘅幾何性質嚟講不可或缺，喺數學、物理學、電腦圖像同建築學等領域，都時會用到多邊形嘅概念嚟分析手上嘅物件。

## 基本定義

多邊形定義上係喺一塊平面上，有以下特性嘅物體：
*由有限數量嘅線段（邊）組成。
*閉合，邊嘅起點同終點係同一個點。
*佢嘅頂點冚唪唥都喺同一塊平面上。
多邊形嘅常見例子包括：
***[[三角形]]**：三條邊，三個頂點。三角形係最穩定嘅結構，喺結構工程中應用極廣。
***[[正方形]]**：四條相等嘅邊，四個 90° 嘅內角。正方形可以視為長方形嘅特殊例子。
***[[長方形]]**：四個 90° 嘅內角，對邊相等。長方形嘅定義只要求角度，唔要求所有邊都相等。





上圖最右手邊嗰個，係唔簡單嘅多邊形。

## 分類方法
### 邊嘅數量
多邊形最常用嘅分類方法，係根據佢哋嘅邊嘅數量（通常記作 n ）嚟分嘅：

喺英文當中，多邊形嘅名，開頭通常係 n 喺希臘文中嘅名，譬如六邊形嘅英文名為 ，嚟自 ，意即 6 。

### 其他分法

喺嚴格嘅幾何學上，如果話某多邊形屬於簡單多邊形，即係話佢啲邊唔會彼此相交。

## 相關公式

多邊形嘅研究有講到點樣計佢哋嘅面積、周界同埋內角等性質。

### 面積計法
唔同多邊形，面積嘅計法都唔同。

長方形嘅面積係長度乘闊度。設某長方形嘅長度為 l，闊度為 w，佢嘅面積 A 可以用以下公式計算：
:A = l \times w

三角形嘅面積係底邊乘高度再除 2。設一個底長 b、高度 h 嘅三角形，佢嘅面積 A 係：
:A = \frac{1}{2} \times b \times h

對於形狀冇咁規律嘅多邊形，可以將佢哋切開做長方形同三角形等嘅基本形狀，再將啲面積加埋一齊。

有關呢方面嘅問題，亦可以睇睇微積分中嘅積分概念。

### 內角和
是但搵個簡單多邊形，設佢有 n 條邊，佢嘅內角加埋嘅總和 S 永遠等如：
:S = (n-2) \times 180^\circ

舉例說明，三角形（n = 3）嘅內角和係
:(3-2) \times 180^\circ = 180^\circ
四邊形（n = 4）嘅內角和則係 
:(4-2) \times 180^\circ = 360^\circ

## 電腦圖像

多邊形嘅概念對電腦圖像（CG）嚟講好有用，尤其係立體建模中，多邊形係表示物體表面嘅基本元素。

又例如多邊形網格噉：要定義立體模型，幾乎實會用由大量多邊形（特別係三角形同四邊形）組成嘅網格。多邊形網格有三大基本元素，包括**頂點**、**邊**同埋**面**，呢三樣嘢會界定件物件嘅形狀。概念如下：**頂點**－立體空間內嘅一點，每個頂點都有個三維（X Y Z）嘅座標；**邊**－由兩個頂點連接埋一齊而成，模型表面嘅「骨架」；**面**或者叫**立面**－由三條或以上嘅邊組成，形成一塊平面，通常係三角形或者四邊形。例如下圖呢個多邊形網格，就模擬緊海豚嘅形態：





## 自然規律

原則上，大自然嘅物體形狀通常都唔多規則，但係有部份嘅自然物體會呈基本多邊形噉嘅形狀。

## 睇埋
*多面體
*完全圖
*地圖學
*密鋪平面

## 引咗

## 外拎

*探索多邊形數，數學教育第十四期
卡戎

**卡戎**（Charon）可以係指：

* 希臘神話中，冥王哈得斯嘅船夫卡戎（Χάρων，又譯做卡隆），負責將死者渡過冥河。（注意唔好同人馬喀戎（Χείρων)撈亂）
* 喺天文學上，佢個名畀人用嚟命名冥王星嘅冥衞一。
功夫

**功夫**係由打交發展出來嘅運動。功夫同打交唔同之處，就係每一套功夫都好着重搏擊嘅技巧，有一定招式同埋好多技術串連其中，要有攻亦有守，可以見招拆招，呢啲都需要練習先會成功嘅；而打交係完全唔使章法，唔使講技巧，總之你一拳我一腳，打贏打輸就要睇吓邊個夠體力頂得住嘞。

練功夫一定要練基本功，因為功夫講求體力好、馬步穩，起手有勁。作為功夫嘅基礎，基本功係需要經常練習，有咗健全嘅基本功，甚至可以發展出自己嘅一套獨門功夫。

嵩山少林寺被譽為功夫嘅發源地，自古有句說話叫做「天下武功出少林」其實並冇誇張，因為少林主張每種功夫都要由最根本練起，冇根基自然唔會有更高更深嘅武學。佢哋除咗提倡修身之外，修心養性亦都係練武之人要學嘅好重要一環，所謂招由心生，仁者出手留三分，惡者出手不留人，以武救人，或者以武害人，就要睇練武人嘅心性係點囉。

更高層次嘅功夫嚟講，除咗馬步起手之外，好多時重要講求眼明、耳聰、手快、步靈，甚至要以心感招；而功夫重會分好多唔同嘅打法，關於用手腳嘅有拳法、爪法、腿法，重有借助外物嘅好似劍法、刀法、棍法、槍法……等；每套功夫都有佢嘅長處，都有佢剋敵嘅利害，所以功夫呢門學問其實真係好博大精深。

今日練功夫嘅人旨在用嚟強身健體同埋自衞用，絕對唔主張撩事鬥非，門派與門派之間亦唔會再有門戶之見，開心見誠咁論武；而且間唔中重會有國際性嘅武術比賽畀一眾嘅練武人聚首一堂，展演所學嘅武藝。
文選

**文選**係今世流存最早嘅一本詩文集。佢係南朝梁國武帝大仔蕭統主編。因為佢死咗之後叫昭明，所以後人就叫呢本書做**昭明文選**。成本書有30卷。
後漢書

**後漢書**係中國南朝宋國范曄寫嘅歷史書，專寫後漢(東漢)時期。不過范曄未寫完本書就畀人殺死。咁北宋時期，有人就將晉時司馬彪續漢書夾埋落去，變成今日嘅後漢書。
2006年死

以下係**2006年死**嘅人：

;12月30號
*薩達姆侯賽因，伊拉克總統

;12月26號
*Gerald Ford，第三十八任美國總統

;12月20號
*馬季，中國當代相聲演員

;11月16號
*佛利民（Milton Friedman），美國經濟學家

;10月28號
*霍英東，香港企業家

;10月13號
*張璿，中國近代文人、哲學家、散文家

;9月7號
*，北韓播音員
*，香港廣播處長

;9月2號
*葉觀楫，香港講波佬

;5月25號
*李篤安，中華人民共和國天主教西安教區主教

;2月22號
*董驃，香港講馬佬、影視演員

以下係**2006年死**嘅其他生物：
*，已知最長壽動物
香港理工大學

**香港理工大學**（簡稱**理大**；英文：**The Hong Kong Polytechnic University**）座落喺香港九龍紅磡暢運道同康莊道交界，鄰近紅磡海底隧道同港鐵紅磡站。面積約9.35萬平方米，約有28000名全日制同兼讀制學生。現時係「QS世界top100大學」、「泰晤士高等教育世界top100大學」及「美國新聞top100大學」。

該校以培訓專業人士為己任，由於理大前身係**香港理工學院**，所以老一輩嘅香港人都叫佢做**理工**。

理大共有十二個學院，包括工商管理學院、計算機及數學科學學院、建設及環境學院、工程學院、醫療及社會科學院、人文學院、理學院、設計學院、時裝及紡織學院、酒店及旅遊業管理學院、研究生院及本科生學院。理大的課程及研究均以應用為本，並與工商業界保持緊密聯繫，而大學提供的深造課程、學士學位及非學位課程，其學生人數為全港所有教資會資助大學中最多。

## 歷史
香港理工大學前身係**香港官立高級工業學院**，喺1937年成立，舊址喺灣仔活道。喺1947年，改名做**香港工業專門學院**，提供全日制同埋兼讀課程。1957年，學院搬咗去紅磡現址。

1972年8月1號，**香港理工學院**成立，開辦技術同埋實用科目嘅文憑同埋高級文憑課程。為當時嘅中學畢業生，提供升讀兩間主流大學以外嘅出路。

1994年11月25號，「香港理工學院」正式升格為「香港理工大學」，成為香港第四間大學。1999年7月，成立專業進修學院（The School of Professional Education and Executive Development，SPEED），畀大人報讀專業進修課程，推動終身學習。2001年，成立香港專上學院（The Hong Kong Community College，HKCC），9月開始辦副學士課程。佢哋由2007年起，搬去理工學生宿舍附近嘅紅磡灣校舍以及西九龍校舍（只畀工商業副學士及專業進修學院銜接學士課程用）。

2004年1月開始第七期同埋第八期嘅校園發展計劃。2005年9月**第七期發展計劃**大部份已完工及開始可以用Y座，並喺2006年4月出售命名權，命名做「李兆基樓」。**第八期發展計劃**係喺校園以北嘅原漆咸道牲口站、何文田貨場位置，興建Z座畀建設及環境學院用，2013年落成。

2019年11月17至18號，香港反修例運動期間，差人圍攻理工大學，實彈鎮壓學生同市民，史稱「理大浴血保衛戰」。

## 瑣事
2002年10月2號有11,273位大學嘅師生、校友喺**[[香港大球場]]**一齊打破當時嘅**[[健力士世界紀錄大全|健力士世界人浪彩虹紀錄]]**。咁樣做除咗係為慶祝學校65週年，重為**兒童癌症基金會**同**香港耆康老人福利會**籌款。呢個紀錄後來喺2004年俾菲律賓理工大學破咗。

## 收生成績計算方法
理大嘅成績計算方法以香港高級程度會考為主線，其中A=5、B=4、C=3、D=2、E=1，而高級補充程度（ASL）嘅科目就要乘返0.6。例如，十三分嘅組合可以係中化同埋英語運用B，其他三科高級程度科目係CCD，而九分嘅組合可以係中化同埋英語運用C同D，其他三科高級程度科目係CDE。當然重可以有好多其他組合。

## 教學方向
香港理工大學辦學提供專業課程為原則，所以開辦課程嘅首要條件係學到嘅嘢可以應用落去工作入面，並且對社會作出貢獻。故此，佢開辦咗一啲比較實用嘅課程，好似設計同埋紡織及製衣等非學術型嘅科目，而且重係獨市課程。而其他比較着重應用嘅行業，好似酒店管理同埋護理學咁，收生成績更可以同其他排名比較高嘅本地大學，例如香港中文大學，有得揮。

## 教學單位
* 應用科學及紡織學院
** 應用生物及化學科技學系
** 應用數學系
** 應用物理學系
** 紡織及製衣學系
* 工商管理學院
**會計及金融學院
**物流及航運學系
**管理及市場學系
* 建設及環境學院
** 建築及房地產學系
** 屋宇設備工程學系
** 土木及結構工程學系
** 土地測量及地理資訊學系
* 工程學院
** 生物醫學工程學系
** 電子計算學系
**電機工程學系
**電子及資訊工程學系
**工業及系統工程學系
**機械工程學系
**航空工程跨領域學部
* 醫療及社會科學院
** 應用社會科學系
** 醫療科技及資訊學系
** 康復治療科學系
** 護理學院
** 眼科視光學院
* 人文學院
** 中文及雙語學系
** 中國文化學系
** 英文系
** 英語教學中心
** 通識教育中心
* 設計學院
* 酒店及旅遊業管理學院

## 科研發展

* 國家研究實驗室/中心
** 中國科學院與香港理工大學聯合實驗室
** 國家工程技術研究中心香港分中心
** 國家重點實驗室
** 大灣區聯合實驗室
* 香港理工大學高等研究院 (PAIR):  香港理工大學高等研究院（PAIR）是理大的中央研究平台，轄下共有十九個研究單位，匯聚逾500名資深研究員。PAIR 促進交叉學科研究，轉移知識和科技，激發交叉學科創新，並與世界頂級科研機構合作，以應對重大社會挑戰。轄下研究單位：
** 先進製造研究院 (RIAM)
** 人工智能物聯網研究院 (RIAIoT)
** 未來食品研究院 (RiFood)
** 智能可穿戴系統研究院 (RI-IWEAR)
** 土地及空間研究院(RILS)
** 光子技術研究院 (PRI)
** 量子技術研究院 (RIQT)
** 智齡研究院 (RISA)
** 潘樂陶慈善基金智慧城市研究院 (SCRI)
** 潘樂陶慈善基金智慧能源研究院 (RISE)
** 體育科技研究院 (RISports)
** 可持續城市發展研究院 (RISUD)
** 中醫藥創新研究中心 (RCMI)
** 深空探測研究中心 (RCDSE)
** 旅遊業數字化轉型研究中心 (RCDTT)
** 環境, 社會, 和治理促進研究中心 (RCESGA)
** 精神健康研究中心 (MHRC)
** 碳中和資源工程研究中心 (RCRE)
** 視覺科學研究中心 (RCSV)
** 未來服裝紡織科技研究中心 (RCTFF)
* 「InnoHK創新香港研發平台」科研中心
* 大學研究中心/設施
* 院系研究中心

## 參考

;報章
* *[http://hk.news.yahoo.com/051004/12/1hblx.html 理大拆教職員宿舍 5億建教學酒店08落成]* - *[[明報]]* 2005年10月5日

## 出面網頁

* 香港理工大學
* 從人造衛星觀看該地點
* 建校65週年人浪彩虹的相片
* 香港理工大學 傑出校友
* 理大精研（理工大學附屬公司）
* 香港理工大學Youtube頻道
盧武鉉

**盧武鉉**（；韓文：****，）係大韓民國第16任總統。

1988年盧武鉉俾金永三邀請入政治，任第13，14任韓國國會議員，1990年同金永三脫離政治聯繫自立。盧武鉉喺2002年12月19號嘅總統選舉入面擊敗韓國國家黨嘅李會昌，2003年2月25號正式上任，一路做到2008年2月25號。

2009年5月23號，佢喺鄉下─慶尚南道金海市峰下村私宅後山跳崖自殺，頭部重傷，送去釜山大學附屬醫院急救後救唔返，終年62歲。

## 睇埋
* 金大中
* 張勉
* 尹潽善
* 金九
* 李明博

## 出面網頁
* 盧武鉉官方網頁（英文）
* 前總統盧武鉉，爬山時自殺墜下死亡。
* 盧武鉉-南韓國會
99

**99**係98同100之間嘅自然數。
## 文化
*ViuTV（99台），香港電視娛樂旗下嘅電視頻道
## 睇埋
*99年
100

**100**，係99同101之間嘅自然數。

## 數學性質
* 用指數記數法記係1×10²。
* 第10個平方數。
* 1%嘅倒數。

## 唐字
通常寫成**一百**，單字**百**；對應之防偽寫法分別為**壹佰**及**佰**。
101

**101**係100同102之間嘅自然數，亦係個質數。唐字寫成一百零一。

## 唐字
唐字可以寫成**一百零一**。若果要避免以後俾人簒改或者睇唔清，會用大寫**壹佰零壹**。 

## 數學性質
**101** 係：

* 第 26 個質數。
* 十進制入面嘅迴文數，所以亦都係迴文質數。
* 佢同 103 組成孖生質數，亦令佢自己成爲陳質數（:en:Chen Prime）。
* 佢同 107、113 組成性感質數。
* 唯一質數：佢嘅倒數嘅循環節長度喺質數之中係唯一嘅。
* Eisenstein質數。
* 五個連續質數加埋： 101 = 13 + 17 + 19 + 23 + 29。
* 第五個交錯階乘。
* 第五個有中心十邊形數。
* 十進制入面，唯一一個已知嘅 1 同 0 梅花間竹嘅質數。
* 已知最大形如 10^n +1 嘅質數。

## 註

類:質數
103

**103**係102同104之間嘅自然數。

## 數學性質
* 素數。
** 第9對孿生素數之一（101，103）。
*響十進制入面，將103嘅最後一個數字3放喺剩低數字（10）嘅前面，啱啱好就係佢嘅三倍加一。
*第11個嚴格非迴文數，響2到101進位入面，103都唔係迴文數。
*第21個快樂數。

## 科學上
*103係鐒嘅原子序數。

### 天文學
*小行星103
*M103

## 響其它領域入面
*美國陸軍嘅M103重戰車
*日本國鐵103系電力動車組
*遠東航空103號班機空難
*103年或者前103年
*新光銀行嘅銀行代碼
*中華電信船舶台

## 參考
105

**105**係104同106之間嘅自然數。

## 數學性質
* **105**係第14個三角形數，因為\frac{14\cdot 15}{2} = 105。
中華民國國歌

**中華民國國歌**係中華民國嘅國歌，原本係國民黨嘅歌，歌詞係孫文喺1924年黃埔軍校開學嘅訓言，程懋筠作歌譜。

中華民國嘅國歌自1912年建國以來共有4個版本；而家用嘅版本喺1937年定，又因為歌詞第一句係「三民主義」，有時又被稱係「**三民主義歌**」，以區別過往嘅中華民國國歌。首歌先有詞而後有曲。歌詞又名「黃埔軍官學校訓詞」或「總理訓詞」，係中國國民黨總理孫中山喺1924年6月16號舉行嘅陸軍軍官學校（黃埔軍校）開學典禮上，對該校師生發表嘅訓詞；1928年底，當時已透過國民革命軍北伐統一全國嘅中國國民黨決定將總理訓詞定為黨歌、並對外徵求曲譜，最終由程懋筠嘅作品獲選。國民政府喺1930年決議先以「**中國國民黨黨歌**」代為國歌，之後對外徵求創作，但都定為「從缺」，國民黨黨歌喺1937年正式定為國歌，沿用至今。

## 歌詞
中華民國國歌嘅歌詞係：
:三民主義，吾黨所宗，以建民國，以進大同。
:咨爾多士，為民前鋒；夙夜匪懈，主義是從。
:矢勤矢勇，必信必忠；一心一德，貫徹始終。

歌詞係文言。例如，「咨」係而家唔用嘅感嘆詞。「爾」＝「你（哋）」；「夙」＝「朝頭早」；「匪」＝「唔好」；「矢」通「誓」。歌詞本身亦係韻文，屬四言韻文，喺漢朝始現。

譯成廣東話：

  三民主義，
  我哋同人嘅宗旨；
  用嚟建民國，
  用嚟促進大同。

  啊！你哋各位志士，
  要做人民嘅前鋒；
  早晚都唔偷懶，
  遵從三民主義。

  立誓勤勇，
  一定要信，
  一定要忠；
  一心一德，
  貫徹始終。


## 睇埋
* 國旗歌
錢納利

**錢納利**（，）係英國畫師，不過佢大半生都響亞洲生活，尤其係印度同華南。

## 名
錢納利係氏，名佐治。唐人稱佢錢納利。

## 生平

錢納利響倫敦出世同訓練畫畫。1802年響愛爾蘭已經係出名嘅人像畫家。佢響一七九九年四月十九號響都柏林娶佢老婆馬利安（Marianne）。佢後尾唔鍾意佢老婆，覺得佢醜怪。錢納利老竇有幾條船，而佢阿哥威廉以前有今日基維爾公園（Gilwell）塊地。

錢納利好大使，所以佢爭人好多錢要走佬。一八零二年坐隻叫基維爾（Gilwell）嘅船去咗印度。佢響嗰度重新做畫家，畫咗唔少當地風情。不過佢一八二五年又要避債，去咗中國。從此就留咗響華南。佢敎林官（關喬昌）畫西洋人像畫，而林官之後都係有啲名氣嘅醫學人像畫家，因為林官畫路同佢太近，變咗同佢爭生意，所以佢後尾就唔鍾意林官。佢響華南嘅時間，成日來回珠江三角洲，主要響澳門同廣州。英國佔有香港之後，佢就去咗香港。不過當時香港環境唔係咁好，佢病咗，又返返去澳門。一八五二年就死咗。佢葬響澳門舊基督敎墳場。

## 畫作
佢嘅畫除咗有藝術價值之外，亦都好有歷史價值，因為佢係十九世紀前中期，響華南唯一一位西洋畫家。佢畫低咗嗰時珠江三角洲嘅平民風景。錢納利亦都留低唔少用來畫畫嘅速寫。佢學咗佢阿爺嘅速記，而佢響佢速寫加上面加上速記做解釋。

而家，澳門藝術博物館收藏咗一部份錢納利嘅作品。

## 紀念
香港上海滙豐銀行因為早期有香港之利，有好多錢納利嘅作品。銀行響二零零五年六月六號到八月廿九號就同香港歷史博物館以以及香港藝術館一齊搞個作品展覽。

葡治澳門政府後期將錢納利寓所嗰條街叫做千年利街（Rua de George Chinnery）。另外，政府亦響一九八二年響故居牆上面加塊紀念牌，不過無幾耐跟埋間屋拆埋。

## 參考
* *Impressions of the East - The Art of George Chinnery*, Hong Kong Museum of History, 2005
* 澳門藝術博物館

類:英國畫家
關喬昌

**關喬昌**（），號**林官**（Lam Qua），亦寫**啉呱**，係大清受過西洋畫訓練嘅畫師，來自廣東。佢亦係第一位華人人像畫家響西方展覽，響醫學醫都好出名。佢響廣州十三行度有畫室。

1820年代，佢同錢納利拜師學畫。錢納利係當時第一位英國畫家住響中國。林官之後就慢慢出名，尤其係西洋人像畫。錢納利亦都同佢同佢細路庭官，即係關聯昌，畫咗幅畫。不過到最後，錢納利同林官反面，因為林官賣畫平過佢，同佢搶生意。

1836年到1855年之間，林官同醫生Peter Parker畫病人畫。林官畫咗好多腫瘤同畸型病態。響耶魯大學醫學圖畫館，就有好多佢呢系列嘅作品。

## 參考
*Gilman, S. ''Lam Qua and the development of a westernized medical iconography in China'' J. Medical Hist. (1986)
* Peter Parker Collection Yale University
*Chang, J. ''A reconstructive surgeon's taste in art: Dr Peter Parker and the Lam Qua oil paintings'' Ann Plast Surg. (1993)
*Hume, Edward ''Peter Parker and the Introduction of Anesthesia into China'' Journal of the History of Medicine and Allied Sciences (1946)
中國功夫

**中國功夫**，又叫**中國武術**，簡稱**國術**，係中國打功夫嘅方式，有好悠久嘅歷史文化背景，發展出唔同嘅流派。
## 睇埋
*武術比賽
武功

**武功**（）或者**功夫**（，）通常指緊中國武術，分別稱為武術同拳法。喺中國，佢係指需要耐心，精力同時間先完成到嘅。功夫本嚟可以指通過努力做嘢同實踐而得到嘅任何技能，而唔一定係武術。

## 睇埋
*中國武術
*功夫
雜誌

**雜誌**係定期出版嘅刊物，有好多唔同嘅文章。雜誌主要靠賣告白或者讀者畀錢買來維持。
義氣

**義氣**係人格特徵，指朋友間重情義、守信，助人於難等，意思類似「夠朋友」，或英文諺語"A friend in need is a friend indeed"，係港產片同武俠小說，特別係幫會片中常見主題。
胡錦濤

**胡錦濤**（，），係舊時中國共產黨同中華人民共和國嘅阿頭（前任中國共產黨總書記），係明朝兵部尚書胡襄懋嘅第14代孫。

1984年，佢當選中國共青團第一書記，再喺1992年當選中共中央政治局常委同中共中央書記處書記。而佢亦分別喺2002年、2003年、2004年同2005年接替江澤民做中共中央總書記、中國國家主席、中共中央軍委主席同國家軍委主席。

喺2012年11月中共十八大結束之後，胡錦濤辭咗總書記同軍委主席（裸退），傳位畀習近平。不過習近平並冇因此感激胡錦濤，掌權之後反而大力打壓胡錦濤栽培嘅團派。習近平喺2022年中共二十大閉幕嗰時派人當眾拉走胡錦濤，新一代團派核心人物胡春華唔夠60歲就被踢出政治局。更甚者，同樣係團派靈魂人物同習近平長期不和嘅前總理李克強，退休半年多啲就不明不白突然病死。

## 西方世界對佢嘅評價
美國雜誌《大觀》認為以胡錦濤為首嘅中國共產黨領導層控制輿論同強行鎮壓被中共官方所認定嘅邪教組織法輪功，喺2005年嘅十大獨裁者排名欄目中，將胡錦濤列第四名，2006年降至第六，其後數年都排頭十名。無國界記者指責胡錦濤以「和諧社會」為藉口阻止中國出現自由媒體，將胡錦濤列入「新聞自由掠奪者」名單。2012年，無國界記者報導，胡錦濤下令囚禁68名網民同30名記者，係囚禁新聞自由捍衛者最多嘅領導人之一。

## 攷

## 出面網頁

* 新意文化網—胡錦濤專刊（簡體中文）

|colspan="3" style="background: #DE0000; color: #FFDE00" |**中國共產黨職務**

|-

|-
|colspan="3" style="background: #DE0000; color: #FFDE00" |**中國政府職務**

|-

|-

|-

|-
保安族

**保安族**（；中國標準羅馬字：**Bonan**，字母代碼：**BN**，數字代碼：**47**）係中國一個少數民族，主要聚居係甘肅省積石山保安族東鄉族撒拉族自治縣。少數散居於甘肅臨夏回族自治州同青海省循化縣。保安族目前約有1.65萬人。

保安族信回教10個民族中，人數最少一放。

保安族語言係保安語，屬於阿爾泰語系蒙古語族，通用漢語作為交往工具。

主要分佈在甘肅積石山保安族撒拉族東鄉族自治縣(1981年成立)大河家和劉集兩個鄉。保安族祖先係元朝、明朝(13-17世紀)在青海同仁附近駐墾的蒙古人，主要信回敎，到明朝時建立保安城而得名。

保安族一直實行土葬、速葬，儀式簡單。

文化方面保安族書面文學幾乎是空白，口頭文學十分豐富，包括『花兒』、號子、小調等，擅長絲竹樂。

腰刀「保安刀」，製作技藝高超，精緻美觀，種類繁多，是保安族特有的手工藝品。

保安族名字來自明朝時在青海省設立的保安營。明朝萬曆年間，曾在青海省同仁縣境內設置了保安營，修建保安城，隸屬河州衛。經過歷史變遷，1950年按照族民的願望被命名為保安族。大多數族民是農民，少數從事畜牧業或手工業。

## 攷
偷天情緣(電影)

電影《**偷天情緣**》（Groundhog Day）係美國哥倫比亞公司喺1993年出品嘅英語電影之一，屬於奇幻式嘅愛情喜劇。

## 電影資料

### <u>制作</u>
出品機構：
* 哥倫比亞電影公司 (Columbia Pictures / Tristar Pictures)

### <u>簡介</u>

#### 製作班底及選角
呢齣戲喺由**夏諾特·拉美斯**執導及監製，劇本亦係由佢聯同**丹尼·魯賓**一齊撰寫，搵嚟**[[標梅利|標·梅利]]**及**[[安迪麥杜維|安迪·麥杜維]]**分別飾演男女主角。

配樂方面搵嚟曾經獲得五次奧斯卡提名嘅電視及電影配樂大師'''佐治'''**[[安迪麥杜維|·]][[佐治芬頓|芬頓]]**包辦。

#### 劇情大綱
主要劇情係講述一個乞人憎嘅電視天氣報導員，因一次去到第二個地方採訪時發生咗一啲關於時間循環嘅奇遇，令到佢嘅人生觀點從此完全改變嘅故事。

#### 美國上映日期
美國嘅首映日期係 1993年2月4日，正式上畫日期係 1993年2月12日，正正係**[[土撥鼠日]]**之後冇耐，亦係喺2月14情人節嘅前夕，作為愛情元素嘅喜劇，完全食正哂成個氣氛。

#### 香港上映情況
至於香港嘅上映日期係1993年10月29號，上映咗26日嘅累積票房有 $1,248,234 港元，係全年香港外語票房榜上嘅第57位。

作為正經嘅外語電影，本片喺香港並唔算十分賣座，估計原因有幾方面：

* 首先佢畀其它同期上映緊嘅外語大片影響，包括有全年香港票房總冠軍嘅《*[[侏羅紀公園]]*》 (*Jurassic Park*)，又有夏理遜·福同湯美·李·鍾斯主演嘅《*[[亡命天涯(電影)|亡命天涯]]*》 (*The Fugitive*)，同埋性感女神莎朗·史東擔大旗嘅《*[[偷規(電影)|偷規]]*》 (*Silver*)，加上撞正同樣係玩浪漫愛情喜劇元素，由湯·漢斯及美琪·賴恩合演嘅《''緣份的天空''》 (*Sleepless in Seattle*)；至於港產片方面，因為嗰期冇咩號召力嘅大片或者有叫座力明星嘅作品上映，所以對本片票房影響唔太大。
* 另外，香港人認識**標·梅利**普遍都只係因為佢拍過《*[[捉鬼敢死隊]]*》 (*Ghostbusters*) 嘅電影系列，而佢喺上述電影裡頭嘅角色演譯係屬於浮誇一類，呢個同佢本身一直被打造為螢幕笑匠有關，本片正正係佢轉型之作，加上佢個人形象方面亦達唔到所謂嘅型男、猛男、靚仔之類一啲吸引人嘅元素，相信因為呢啲固有印象，令啲觀眾一時間好難將呢位阿哥同愛情浪漫聯想埋一齊；
* 女主角方面，模特兒出身嘅**安迪·麥杜維**喺電影嘅作品並唔多，雖然佢曾經憑住首次參演嘅獨立電影《*[[性感的謊言]]*》 (*Sex, Lies and Videotape*) 被提名金球獎最佳戲劇類電影女主角提名，及後喺本片上映之前亦曾經同開始冒起嘅男星布魯斯'''·'''韋利斯合拍過一齣動作喜劇《*[[虎膽神偷]]*》 (*Hudson Hawk*)  ，可惜普遍香港觀眾對佢仍未有深印象，就算加上佢有幫某幾個知名品牌做代言人，但喺香港嘅知名度始終都唔係好高；
* 最後關於個戲名，佢用上「偷天」兩個字，好大程度會令人一時間唔明佢嘅「情緣」係來源於乜嘢戲劇種類……

基於上述種種主觀與客觀因素，喺要用真金白銀買飛入場嘅前提之下，相信係導致本片畀多數觀眾擺喺睇戲選單上嘅較後位置，甚至有所忽略嘅原因。

## 主要劇情 (含劇透)
有一個叫做**菲爾**（Phil Connors）嘅電視天氣報導員，佢為人自私自大，成日覺得自己懷才不遇，而且又口不擇言，所以佢身邊嘅人都覺得佢好乞人憎。

有一次佢被派去*[[賓夕凡尼亞州]]*（Pennsylvania）嘅一個小鎮*普蘇塔尼*（Punxsutawney）採訪北美地區裡頭最盛大嘅土撥鼠日慶祝活動。呢個小鎮喺每年二月二日冬天就嚟過嘅時候，鎮民都會喺呢日早上聚集埋喺一個大公園裡面參加小型嘉年華會，然後等睇鎮長主持一個特別嘅交流儀式，主要係睇一隻又係叫做菲爾（Phil）嘅土撥鼠會唔會「講嘢」，如果佢「話畀」鎮長聽佢睇唔到自己嘅影子，即係冬天好快過去，而春暖隨即降臨，相反如果佢話睇到影子嘅話，即係冷天可能重會持續起碼六個禮拜；而當日夜晚，佢哋亦會喺社區會堂開舞會，同埋有個慈善競投單身佬嘅環節。

到咗節日嘅前一日，報導員菲爾聯同美麗女導演**麗塔**（Rita）同埋攝影師**拉利**（Larry）三個人一齊嚟到呢個小鎮，佢哋分別下塌唔同嘅酒店同旅館之後，菲爾佢嘅個人奇幻旅程就正式開始。

第二日，即係二月二日土撥鼠節嘅正日 (土撥鼠日）。呢一朝早，喺**櫻桃樹旅館**其中一間房嘅床頭上，一部翻字式嘅收音機鬧鐘準時六點響起，伴隨住電台播放住 *[[:en:Sonny_&_Cher|Sonny & Cher]]* 嘅歌曲 "*[[:en:I_Got_You_Babe|I Got You Babe]]*"，菲爾揦口揦面滿心煩厭咁起身去執嘢裝身，開始準備今早嘅採訪。喺菲爾求求其其咁完成工作之後，呢隊採訪三人組係原本打算喺中午前趕返去公司報到，但係離開普蘇塔尼嘅路已經俾大雪封咗，於是菲爾佢哋就被迫掉頭，要喺小鎮留多一晚。

第二朝菲爾一覺再次醒來，佢發現身邊發生嘅一切事情竟然同昨日一模一樣，之後每一朝瞓醒都係咁，原來佢墮入咗時間嘅循環，不斷咁重複佢經歷過嘅同一個土撥鼠日，而佢完全唔知點脫離，於是開始做埋哂好多奇怪行為，甚至為非作歹，就算被拉咗去坐監，一夠鐘都會喺旅館張床上畀鬧鐘嘈醒；到唔知第幾個土撥鼠日佢玩厭咗終於頂唔順，於是自尋短見，但天要整佢，邊得畀佢咁容易話死就死？一睜眼，早上六點鐘，收音機鬧鐘，"I Got You Babe"，土撥鼠日。

然後，又喺唔知第幾個相同嘅土撥鼠日，佢發現自己對女導演麗塔有好感，於是忽發奇想，希望利用時間循環喺一日之內令女導演對自己改觀，可惜事與願違，人哋一早聽聞菲爾係一個仆街，所以就算點呃點氹，麗塔始終都係將菲爾拒之門外，菲爾終於明白，勉強原來真係冇幸福。

喺無數個土撥鼠日之後，事實上菲爾喺呢個小鎮上玩又玩過哂，死又死唔去，走又走唔出去，想救嘅人救唔到，小鎮裡面發生嘅每一件大小事每一個人佢都瞭如指掌，就連嗰陣微風幾時幾分幾秒吹過嚟佢都知道，唯一就係攪唔掂麗塔，之不過仲有件事佢唔知道，就係佢做人心態慢慢咁發生咗改變。

之後嘅某個早上六點鐘，收音機鬧鐘又再響起 "I Got You Babe"，菲爾濛濛鬆鬆咁睜開眼，一隻懶洋洋嘅纖纖玉手跨過菲爾嘅身上去撳熄咗個鬧鐘……

## 主要出場人物同埋演出者
* 電視台播報員菲爾：標．梅利（Bill Murray）
* 女導演麗塔：安迪．麥杜維（Andie Macdowell）
* 攝影師：基斯．伊利沃（Chris Elliott）

## 參考資料
新石器時代

（或者）喺考古學上係石器時代嘅最後一個階段。以磨製石器為主，大概喺1萬年前開始，結束時間距離依家有2000幾至5000幾年不等。

就喺呢個時代，人類開始從事農業同埋畜牧，將植物嘅果實加以栽種，並將野生動物馴服咗攞嚟食。人類唔再剩係依賴大自然提供食物，因此食物來源變得穩定。同時農業同畜牧嘅經營亦令人類由逐水草而居變為定居落嚟，慳返更多時間同精力，而人類亦已經能夠製作陶器、紡織。喺咁嘅基礎上，人類生活得到更進一步改善，開始關注文化事業嘅發展，令人類開始出現文明。喺中國，呢個時代出現咗仰韶文化、河姆渡文化同埋細石器文化等文明。

喺新石器時代完咗之後，人類開始進入青銅器時代。
抗日戰爭 (搞清楚)

**抗日戰爭**（；有時簡稱），狹義上係指第二次世界大戰嗰陣中國抵抗日本侵略嘅戰爭，國際上為咗區別中日甲午戰爭（第一次中日戰爭）而將呢次戰爭稱為「第二次中日戰爭」；廣義上係指「二戰」期間東亞、東南亞各地抵抗日本入侵嘅戰爭；由於日本入侵東亞、東南亞各國，戰火蔓延至南亞同埋太平洋地區，日本稱之為大東亞戰爭。

以下係「二戰」期間各地嘅抗日戰爭：

*中國：中國抗日戰爭
*朝鮮半島：朝鮮抗日戰爭
*緬甸：緬甸抗日戰爭
*馬來亞：馬來亞抗日戰爭
*新加坡：新加坡抗日戰爭
*菲律賓：菲律賓抗日戰爭
*香港：香港保衛戰
散氏盤

**散氏盤**，係中國西周晚期一件青銅器。因為有重要歷史價值，同大盂鼎、毛公鼎、虢季子白盤合稱「晚清四大國寶」。散氏盤又叫做**散盤**，因為上面銘講散氏而名。同樣原因，又叫**夨人盤**。

## 外表
盤高有20厘米，直徑50厘米，上面有十九行口文，一共三百五七隻字。盤邊盤底有夔紋，用三隻浮雕獸首間開，高圈足上面有獸面紋。銘文字同字之有暗直線界開。盤本來係裝水，不過呢度盤最後就變咗做散國宗器。

## 銘文
銘文講散國同夨國爭土地，夨人過散國境搶嘢，咁散人就搵周王告狀。周王要夨人賠田地畀散人。而且要立約承諾唔會再犯，否則就罰金同其他個斷交。周王派埋史正仲農來，睇住兩邊官員劃好界，將張圖交畀兩做證。咁散人唔放心，就將呢件事寫響個盤上面做證。

## 流傳
根據清朝中葉張廷濟《清儀閣題跋》同埋陳介祺《簠齋積古金文》等資料，散氏盤係喺清聖祖康熙年間出土，地點係陝西鳳翔。發現地點係散國範圍之內，即係大散關同大散嶺嘅東面。喺1809年（清仁宗50歲大壽嗰一年），由江南鹽運使阿林保進貢畀皇帝，之後一直響紫禁城。1949年就移到去臺灣，家下同毛公鼎、宗周鐘一齊留響臺北國立故宮博物院。

## 藝術
有人叫銘文就草篆，有鐘鼎文凝重，又有草書流暢。書體係金文入門學習對象。

## 睇埋
*周召共和
周衛慧

**周衛慧** （），或者淨係叫**衛慧**，係中華人民共和國一位作家，響寧波出世。佢本2000年出版嘅小說《上海寶貝》畀中國內地列為禁書，話本書太不雅。佢2005年近作《我的禪》亦都要檢查過，改過，改埋標題先至畀出版。

佢成日同大過佢少少嘅綿綿拉上關係，合稱*新一代*。

## 出面網頁
昂船洲大橋

**昂船洲大橋**（**Stonecutters Bridge**）係香港一條跨海大橋，過藍巴勒海峽，連埋昂船洲同青衣島，係八號幹線一部份，2004年4月27號開始起，2009年4月7號合龍，12月20號通車。青衣島落點就響九號貨櫃碼頭，近南灣角。而昂船洲落點就響八號貨櫃碼頭。

## 結構
昂船洲大橋係條斜拉橋，跨度1.6千米，三線雙程行車。橋塔有兩座，一座響青衣島，另一座響昂船洲，借鋼纜拉起成條橋。

## 出面網頁

*香港路政署：八號幹線—昂船洲大橋
*香港政府新聞網：昂船洲大橋 問鼎跨度最長斜拉橋
113

**113**係112同114之間嘅自然數。

## 數學
* 質數
** 畢達哥拉斯質數
** 陳質數
** 反素數
** 普羅斯質數
** 愛森斯坦質數
** 索菲熱爾曼質數
* {355 \over 113}係圓周率嘅密率。
* 第8個中心正方形數

## 第啲領域
* 台灣嘅婦幼保護專線，免費。
鱷魚

**鱷**（**鱷目**），又叫**鱷魚**，但唔係魚，屬於爬蟲綱鱷目。分佈喺熱帶到亞熱帶嘅各種濕地好似河、湖、海岸等等，家下淨返 23 種。

## 特徵
Crocodile 個嘴長、條尾扁。係一種水陸兩棲嘅動物，但好少離開水太遠。因為眼同鼻孔都生喺頭頂上面，當佢匿埋喺水裏面，獵物好難發現佢。而家體型最大嘅鱷魚係灣鱷，一般紀錄長達 8 米（甚至 10 米）；而揚子鱷，侏儒鱷等體型最細。

鱷魚係變溫動物，需要爬上岸邊曬太陽嚟調節體溫。鱷魚個心臟有左、右心房同埋左、右心室，係喺脊椎動物首次出現完全分隔嘅左右心室。鱷魚同恐龍有共同嘅祖先，分開兩種唔同形態演化，恐龍一早已經死晒，鱷魚就留到而家，而且同以前個樣差唔多，所以又叫*活化石*。

雖然話鱷魚係爬蟲類，但亦有啲科學家認為佢哋同雀鳥嘅親緣關係較近，因為鱷魚同雀一樣，都係兩心房兩心室，重有佢哋一樣都有育幼行為。

## 分類
鱷魚主要分 3 類：短吻鱷科（鼉科）Alligatoridae、鱷科 Crocodylidae、恆河鱷亞科 Gavialinae。不過，呢個分類排列到而家重有得拗。

### [[短吻鱷科]]（鼉科） Alligatoridae
* 短吻鱷亞科 Alligatorinae
** 短吻鱷屬 *[[w:Alligator|Alligator]]*
*** 美國短吻鱷 *Alligator mississippiensis* American Alligator
*** 揚子鱷（中國短吻鱷）*Alligator sinensis* Chinese Alligator
* 凱門鱷亞科 Caimaninae
** 凱門鱷屬 *[[w:Caiman|Caiman]]*
*** 眼鏡凱門鱷 *Caiman crocodilus* Common Caiman
*** 巴拉圭凱門鱷 *Caiman yacare* Yacare Caiman
*** 寬吻凱門鱷 *Caiman latirostros* Broad-snouted Caiman
*** 鈍吻古鱷 *Paleosuchus palpebrosus* Cuvier's Smooth-fronted Caiman
*** 錐吻古鱷 *Paleosuchus trigonuatus* Scheider's Smooth-fronted Caiman
*** 黑凱門鱷（黑鱷魚）*Melanosuchus niger* Black Caiman

### 鱷科 Crocodylidae
* 鱷亞科 Crocodylinae
** 鱷屬 *[[w:Crocodylus|Crocodylus]]*
*** 美洲鱷 *Crocodylus acutus* American Crocodile
*** 非洲狹吻鱷 *Crocodylus cataphractus * Slender-snouted Crocodile
*** 奧利諾科鱷 *Crocodylus intermedius* Orinoco Crocodile
*** 澳洲淡水鱷 *Crocodylus johnstoni* w:Australian Freshwater Crocodile
*** 菲律賓鱷 *Crocodylus mindorensis* Philippine Crocodile
*** 瓜地馬拉鱷（莫瑞雷鱷）*Crocodylus moreletii * Morelet's Crocodile
*** 尼羅鱷 *Crocodylus niloticus*  Nile Crocodile
*** 新畿內亞鱷 *Crocodylus novaeguineae* New Guinea Crocodile
*** 沼澤鱷 *Crocodylus palustris* Mugger/Marsh Crocodile
*** 灣鱷（河口鱷）*Crocodylus porosus* Estuarine/Saltwater Crocodile
*** 古巴鱷 *Crocodylus rhombifer* Cuban Crocodile
*** 暹羅鱷（泰國鱷）*Crocodylus siamensis* Siamese Crocodile
*** 侏儒鱷（非洲侏儒鱷）*Osteolaemus tetraspis* Dwarf Crocodile
*** 馬來長吻鱷（馬來鱷）*Tomistoma schlegeli* False Gharial/Gavial
* 恆河鱷亞科 Gavialinae
** 恆河鱷屬 *Gavialis*
*** 恆河鱷（食魚鱷、長吻鱷）*Gavialis gangeticus* Gharial

短吻鱷科（鼉科）嘅英文：alligator 源自西班牙文 **el lagarto**，意思解**蜥蜴**；鱷屬 (Crocodylus) 源自希臘文 **krokodeilos**，解作**爬蟲**（**kroko** = 爬行，**deilos** = 蠕蟲[或人類]）；恆河鱷屬 *Gavialis*源自印地語**ghariyal**，解作**鱷魚**，「gharial」後期被錯寫成「gavialis」。

## 食物
鱷魚係喺濕地嘅食物鏈入面位於最高嗰級嘅捕獵者同分解者。因為鱷魚喺唔同年紀會食唔同種類嘅動物（啱啱出世會食昆蟲同魚，大啲會捉蛇同老鼠，長大咗就捉更大隻嘅動物），而佢哋亦會食動物屍體嚟維持濕地嘅食水衞生同生態平衡。水災嗰陣鱷魚用嚟攤唞（休息）嘅地方，可以為差唔多浸死嘅動物提供避難所。旱災嗰陣水位下降，啲動物又可以飲鱷魚挖嘅窿裏面嘅水維生。佢嘅蛋亦係水獺同水巨蜥呢啲動物嘅食物。

## 在粵地嘅分佈
喺嶺南到海南一帶，試過有馬來鱷（內陸河）、灣鱷（沿海同潮汐帶）等鱷魚生活著，啲古文係有過記載嘅。唐代陣，由韓江、梅江、西江到珠三角同東江，鱷魚分佈都係好多。樂史《太平寰宇記》記載咗，東江惠州歸善縣（而家嘅惠陽）有「鱷魚池，池中多鱷魚，因以為名」。而喺西江谷地、潭江流域等珠三角嘅邊緣山區，就相對少有鱷魚生活。相信起碼到清末到民國初，仲喺度存活。 而家要去到東南亞先至搵到呢啲鱷魚。

## 人工養殖
  

早幾千年前，古埃及年代嘅皇族已經開始養鱷魚，用嚟做展覽，保護財物同做祭品。喺工業革命之後，美國同歐洲紛紛開設動物園，亦陸陸續續養鱷魚，但都只係養單一品種。位於佛羅里達州嘅聖奧古斯丁鱷魚農場可能係史上第一個以養多種鱷魚為主嘅動物園。全世界 23 種鱷魚當中，至少有 8 種已瀕臨絕種，部分動物園已經開始一系列繁殖計劃，用嚟維持嗰啲品種嘅數量。

### 粵地飼養
喺香港有養唔少品種嘅鱷魚，呢啲地方亦有唔少，包括咗香港動植物公園、香港海洋公園、嘉道理農場暨植物園（揚子鱷）、嘉道理農場暨植物園（眼鏡凱門鱷）、香港濕地公園（灣鱷同馬來長吻鱷）同埋屯門公園爬蟲館（眼鏡凱門鱷）。荔園動物園舊時亦有養過鱷魚（揚子鱷；仲有養過灣鱷一段時間）。

而喺廣州養鱷魚係出名嘅地方，就有番禺嘅長隆野生動物世界。

## 參考


## 睇埋
* 蘭里島之戰——鱷魚食人數目最多嘅一次事件
* 貝貝——香港最出名嘅鱷魚
灣鱷

**灣鱷**，又叫做**鹹水鱷**（Saltwater Crocodile）、**入江鱷**、**河口鱷**（Estuarine Crocodile），係 23 種鱷魚品種入面最大隻嘅，亦都係家下世界上最大嘅爬蟲類。由於佢係鱷目中唯一頸背無大鱗片嘅鱷魚，所以亦叫做**裸頭鱷**。鱷魚公大隻之後可以有 7 米長，但一般唔會超過5米。鱷魚乸最大體長差唔多 2.5 到 3 米到。成年體重可以有 100 到 200 千克。細個嗰陣係淡啡色，身同尾有黑色斑點條紋。大過之後顏色會比較深，腹部淡黃色或者係白色，條尾下面最尾嘅部份係灰色。世界紀錄到最大嘅灣鱷有 10 米長。

## 分佈同生境
灣鱷係熱帶同亞熱帶嘅物種。原產泰國、馬來西亞等東南亞地區、印度、南中國海一帶亦都有發現，主要分佈喺澳洲、巴布亞新畿內亞。灣鱷適應力非常頑強，可以住喺唔同嘅濕地，例如河口、紅樹林、沼澤、海岸等鹹淡水區域。

嶺南好耐以前都有灣鱷，主要分佈喺沿海同潮汐帶。唐代韓愈喺潮州所作嘅《祭鱷魚文》提到的正是灣鱷。至少喺一世紀前灣鱷仲有喺華南一帶出沒。據《巡海記》載，李准試過喺1907年跟著「伏波」、「琛航」兩艘軍艦由海南島駛去西沙群島一帶視察，描述咗旅程中仲有灣鱷爬到上去艦邊嘅經過，鱷魚最後係被擊退咗。

而喺香港發現嘅骨骼（現存德國柏林大學博物館內）展示佢哋舊時曾經響度出沒，可能喺紅樹林棲息；但噉亦會令人聯想到，呢啲大型爬行類動物或者亦住響香港其他嘅低地河流。

## 習性
灣鱷屬於兇猛嘅大型鱷魚，有好強嘅地盤意識，同時擁有適應高鹽度水質嘅生理結構。灣鱷位處濕地食物鏈嘅最高層次，有啲地區嘅灣鱷甚至比老虎重得人驚。小灣鱷主要係食昆蟲、兩棲類、甲殼類、細小嘅爬蟲類、魚類，成年灣鱷會捕食體形更大嘅動物，但主要係食泥蟹、龜、巨蜥、水鳥，部分體形更大嘅成年灣鱷甚至會捉水牛、牲畜、野豬、馬騮嚟食。喺澳洲，灣鱷更加有食人，甚至反艇嘅記錄，所以佢哋又叫做「**食人鱷**」。

交配季節喺 5 至 6 月之間，因應地區而定：泰國品種喺 7 至 8 月生蛋，爪哇品種甚至可以喺2月見到鱷魚蛋。鱷魚公用個身壓喺鱷魚乸背上，前肢捉實鱷魚乸唔放，用尾繞住鱷魚乸後面，進行交配，持續幾個鐘。灣鱷利用爛草整個巢，每次生 20 至 90 隻蛋。經過 75日（爪哇品種）至 96 日（斯里蘭卡品種）就可以孵出幼鱷。

## 歷史文化
中國古代嘅灣鱷分佈記錄：海南島附近嘅《巡海記》。話說李准曾經喺1907年坐「伏波」、「琛航」兩艘軍艦從海南島駛去西沙群島一帶視察。佢響《巡海記》入面描述過曾經有灣鱷爬上艦邊，鱷魚最後被做底。

之後，Lesson（1801年），Boukenger（1889年）同 Gadow（1901年）都先後發現灣鱷喺中國南方出現，但係並無具體地點同可供查證嘅實物標本。而喺香港發現嘅兩具骨骼顯示灣鱷舊時曾經喺華南地區出沒，大概住喺紅樹林（好似山貝河嗰種）。

## 種群動態同保護
世界上有唔少動物園同鱷魚農場都有養灣鱷，尤其係泰國同澳洲。有「鱷魚先生」之稱嘅利弗亦係以捉灣鱷作為綽頭。

喺香港，而家只有香港濕地公園、嘉道理農場暨植物園有養灣鱷，舊時荔園動物園亦都有公開嘅灣鱷展覽。

## 資料來源
* 《中國動物志：爬行綱》
* 《兩生爬行類圖鑑》ISBN 957-469-519-0
* 《香港生態情報》ISBN 962-04-2386-0
* 《中國重點野生動物研究叢書：揚子鱷研究》
* 《中國動物誌記要》（Beitrage zur Fanua Sinica）

## 睇埋
* 鱷魚
* 貝貝
揚子鱷

**揚子鱷**，又叫做**鼉**（音：駝），俗稱**豬婆龍**、**土龍**，係鱷魚一種，中國特有。種種鰾魚之中，揚子鱷入最細之列。

## 分佈
揚子鱷主要喺中國長江中下游，揚子江一帶搵到。附近草澤同湖泊，都係佢棲身之所。

## 食物
主要以魚類、甲殼類、蛙類、水鳥為主。

## 繁殖
6月交配，7至8月間產卵生蛋。

揚子鱷亦係所有鱷魚品種中唯一會冬眠嘅一種，每年11月份進入「初冬眠階段」，水溫低過12度就會進入「深冬眠階段」。喺「初冬眠階段」，揚子鱷無嗮胃口，匿埋喺個窿裏頭，有時重會爬出來喺岸邊曬太陽，畀人惹就會咬人。而到咗「深冬眠階段」佢就成日瞓覺，無嗮攻擊力，人甚至可以摸摸可以抱抱，要到第二年嘅3月底到4月初先會醒。

## 種群繁殖、動向
  
現時，嘉道理農場暨植物園、香港海洋公園同香港動植物公園都有養揚子鱷，嘉道理農場所養嘅揚子鱷係2007年由香港海洋公園送嘅。而舊時荔園動物園亦養過揚子鱷，同大象天奴一樣都係園內養得最耐嘅動物。安徵揚子鱷養殖場每年有300條配額畀公園申請飼養，價錢係每 10cm 要100文人民幣。

## 資料來源
*《中國重點野生動物研究叢書：揚子鱷》
*《中國珍稀動物》
*《兩生爬行類圖鑑》
*香港動植物公園揚子鱷介紹

## 相

Image:Alligator1.jpg
Image:Alligator2.jpg
Image:Alligator3.jpg
Image:Babygator1.jpg
Image:Babygator2.jpg
Image:Babygator3.jpg
Image:Alligator sinensis-hangzhou.JPG|揚子鱷
香港主權移交

**香港移交**，又叫**香港回歸**，指香港響1997年7月1號由英國移交畀中華人民共和國。當時出席儀式嘅中國代表有中共中央總書記江澤民同國務院總理李鵬，英國代表有當時係英國王儲嘅查理斯三世同英國首相貝理雅。

## 19至20世紀嘅香港問題
英文對呢件事最常用嘅叫法係「Handover of Hong Kong」（香港移交），並冇香港原屬於中華人民共和國嘅含意。而「香港回歸」係帶有香港原屬於中華人民共和國嘅觀點，譬如中國大陸講嘅「香港回歸母親的懷抱」。事實上：
#1842年、1860年、1898年香港由清朝移交畀英國；
#1912年清朝滅亡，取而代之嘅係中華民國；
#1949年中國共產黨領導嘅中華人民共和國成立，中華民國政府退守去臺灣；
#1997年香港由英國移交畀中華人民共和國。

嚴格嚟講，只有脫離同恢復管轄嘅政治體係同一個先至屬於「回歸」，譬如滿洲國同汪精衛政權都係脫離中華民國政府後再度回歸中華民國政府管轄，所以「移交」先至係比較中性嘅詞語。

### 英國立場

二戰完咗之後，英國一貫嘅政策乃係協助佢嘅殖民地成為主權獨立國家，不過呢個政策並唔適用喺香港，因為中國堅持要收返香港。英國理解中國對香港主權歸屬嘅立場，知悉中國反對香港獨立，自從1972年11月2號聯合國大會批准《關於准許殖民地國家及民族獨立之宣言》適用嘅地方名單剔除「香港」之後，英國從未照會聯合國秘書長列入「香港」喺呢個名單。香港90%嘅土地經《展拓香港界址專條》租借而來（指新界土地），以九十九年為限，九十九年過去之後英國將喪失該90%土地嘅一切權利。無論會唔會獨立，香港將無法單憑呢10%剩返嘅土地而運作，因此英國要盡快同中國商討香港前途。

### 中華人民共和國立場
中華人民共和國政府嘅官方講法係「政權移交」或者「恢復行使主權」，而唔係「主權移交」；話中華人民共和國一路都有香港主權，淨係冇得行使啫。1982年9月24號，中共領導人鄧小平會見英國首相戴卓爾夫人時話：「主權問題唔係一個可以討論嘅問題。」意思係即使喺《中英聯合聲明》簽署以前中國一直毋庸置疑擁有香港主權。

### 中華民國立場
喺中英談判過程裏面，中華民國即刻表示唔承認嘅立場。1983年10月7號，中華民國行政院院長孫運璿喺答覆立委質詢嘅時候，即表示中華民國繼承清朝法統，任何涉及香港問題嘅時候須以中華民國為談判對象，英國同中華人民共和國有關香港一切談判同協議，中華民國一概唔承認。1997年6月27號香港移交前三日，中華民國外交部長蔣孝嚴同故宮博物院院長秦孝儀召開關於南京條約特展嘅記者會，記者會上都特別強調外交部特展所展出嘅南京條約係唯一嘅正本，中國大陸所擁有嘅，只係清廷欽差大臣耆英同英方全權代表砵甸乍（Henry Pottinger）所簽署嘅副本，經兩國政府首長簽名核准嘅南京條約正本，由中華民國外交部所保存，而英國為求割讓九龍而簽訂嘅北京條約同租借新界嘅展拓香港界址專條嘅正本都同樣正由中華民國持有，因此中華民國先至係香港主權嘅合法擁有者。

## 文化影響
* 《皇后大道東》，羅大佑同蔣志光合唱嘅歌曲，講述中英香港移交之下香港人嘅心態。

## 參考

## 出邊網頁
* 香港移交後之爭議事件，中華民國大陸委員會

類:1997年香港移交
Messenger Plus! Live

**Messenger Plus! Live**（簡稱**MsgPlus**）係Windows Live Messenger嘅加強插件，喺2006年推出。

## 外面嘅連結
*Messenger Plus! Live官方網頁
*最新嘅Messenger Plus! Live下載
超級機械人大戰ORIGINAL GENERATION THE ANIMATION

《**超級機械人大戰ORIGINAL GENERATION THE ANIMATION**》係以萬普發售嘅策略模擬遊戲為題材嘅動畫。

除咗動畫，亦同時發售廣播劇CD同漫畫等衍生商品。呢套動畫由Brain's base製作，全3話，共發售DVD三集同UMD一集收錄全3話。

預定2007年發售PlayStation 2版《超級機械人大戰OG ORIGINAL GENERATIONS》，呢個係以《OG》、《OG2》、本動畫與廣播劇CD，再加上《》和《超級機械人大戰R》人物嘅策略模擬遊戲。

## 概要
呢套係超級機械人大戰首次製成動畫，故事背景喺「OG2」結束後發生嘅「巴魯多露事件」嘅原創故事。因為係第一次動畫化，機戰迷都非常期待，但因動畫素質低而不獲好評。

為咗唔再被批評，TV動畫《**超級機械人大戰OG -Divine Wars-**》嘅製作公司由Brain's base改為OLM。

而廣播劇CD就新加OVA內冇登場角色嘅故事及補充OVA內說明不足嘅地方。

## 各話副標題
*第一話 - 機械人兵團 
:日本版：2005年5月27號
:香港版：2006年7月23號（DVD），2006年8月23號（VCD）

*第二話 - 以人類為零件
:日本版：2005年8月26號
:香港版：2006年7月23號（DVD），2006年8月23號（VCD）

*第三話 - 迷宮嘅囚犯
:日本版：2005年12月23號
:香港版：2006年7月23號（DVD），2006年8月23號（VCD）

## 製作人員
*原作：萬普（）
*規劃：山浦康彥、川城和實
*監修：寺田貴信
*監督：川越淳
*劇本：西園悟
*人物設計（原案）：河野さち子
*機械設計（原案）：宮武一貴、カトキハジメ（角木肇）、齋藤和衛、金丸仁、安藤弘、守谷淳一
*人物設計·作畫監督：田中良
*機械設計·作畫監督：才木康寛
*CG機械設計：高倉武史
*3DCG：本田稔裕
*美術：宮野隆
*色彩設計：原田幸子
*攝影：佐藤正人
*編集：田熊純
*音樂：齊藤恆芳
*音響監督：なかのとおる
*製片人：寺田貴信、松田吉史、小林辰與、森本浩二
*製作：Brain's base（）

## 配音
*南部 響介（）：森川智之 
*艾克瑟蓮·白朗寧（）：水谷優子 
*布魯克林·拉克菲德（）：杉田智和 
*水羽 楠葉（）：高橋美佳子 
*伊達 隆盛（）：三木眞一郎
*萊迪斯·F·布蘭修坦（）：置鮎龍太郎
*古林 彩（）：冬馬由美
*古林 舞（）：折笠愛  
*薇蕾塔·巴迪姆（）：田中敦子
*奇里亞姆·葉格（）：田中秀幸 
*拉米亞·拉布雷斯（）：清水香里
*亞拉德·巴蘭加（）：鶏内一也 
*潔歐菈·修拜札（）：嘉數由美
*菈朵妮·史伯特（）：平井理子 
*小野寺 鐵哉（）：堀川仁 
*冰川 諒斗（）：小林由美子
*慕蓉 琉（）：夏樹莉緒 
*名高 英太（）：田中大文
*安藤 正樹（）：綠川光 
*小白（）：折笠愛
*小黑（）：佐久間玲 
*桑格·佐沃特（）：小野健一
*雷傑爾·法因修梅卡（）：稻田徹
*威路海姆·馮·尤爾根（）：牛山茂

## 主題曲

;片頭曲
:;「迷宮嘅囚犯」（）
::作詞、作曲：影山浩宣（影山ヒロノブ）／編曲：須藤賢一／主唱：JAM Project

;片尾曲
:;「Protect You」（第一話）
::作詞：遠藤正明、奧井雅美／作曲:奧井雅美／主唱：JAM Project featuring 遠藤正明、奧井雅美

:;「Name of the Truth」（第二話）
::作詞、作曲：北谷洋／編曲：河野陽吾／主唱：JAM Project featuring 松本梨香、北谷洋

:;「星空嘅安魂曲」（） （第三話）
::作詞：影山浩宣／作編曲：福山芳樹／String arrangements：須藤賢一／歌：JAM Project featuring 影山浩宣、福山芳樹

;插曲
:;「熱風! 疾風! 塞巴斯塔」（）（第二話）
::作詞：田中麻衣子・小泉正宏／作曲：田中伸一／編曲：河野陽吾／主唱：JAM Project featuring 影山浩宣、遠藤正明、福山芳樹、北谷洋

## 廣播劇CD
由Lantis發售嘅廣播劇CD，一卷收錄兩話，總共三卷。
*超級機械人大戰ORIGINAL GENERATION THE SOUND CINEMA VOL.1 - 2005年10月5號發售
*超級機械人大戰ORIGINAL GENERATION THE SOUND CINEMA VOL.2 - 2005年11月23號發售
*超級機械人大戰ORIGINAL GENERATION THE SOUND CINEMA VOL.3 - 2006年1月25號發售 

## 漫畫
喺「電擊HOBBY」雜誌連載。OVA嘅漫畫化。せたのりやす著。共1冊。

## 出面網頁
* 機戰官方網站內嘅介紹
* Bandai Visual官網
中銀香港

**中國銀行（香港）有限公司**（簡稱：**中銀香港**或**中銀**，，縮寫：**BOCHK**）係一間響香港註冊嘅持牌銀行。佢係香港三間發鈔銀行之一，亦係香港銀行公會輪任主席銀行之一。以資產同存款來計，係香港第二大商業銀行集團，響香港有近300間分行同埋400幾部自動櫃員機／存支票機。

中銀大廈位於花園道1號。

2003年底，中銀香港獲委任做香港嘅人民幣清算行。2010年7月，中銀香港亦獲委任做臺灣嘅人民幣現鈔業務嘅清算行。

## 關連公司
* 中銀香港 (控股)：全資擁有中銀香港嘅母公司
* 中銀信用卡（國際） — 中銀香港全資擁有
* 寶生期貨
* 中訊資訊服務

## 以前嘅業務
* 南洋商業銀行：2015年12月18號，中銀香港以680億港元出售南洋商業銀行全部已發行股份畀信達金控。2016年5月30號，雙方公佈交易完成，南洋商業銀行成為信達金控附屬公司。
* 集友銀行：2017年3月27號，集友銀行股權轉讓所有工作全部順利完成，集友銀行成為廈門國際銀行旗下公司。

## 代表人物
*葛海蛟（董事長）
*孫煜（副董事長兼總裁）

*龔楊恩慈（前任副總裁，香港賽馬會董事）

## 睇埋
*BoC Pay

## 出面網頁
* 中國銀行（香港）有限公司
* 中銀香港（控股）有限公司 - 投資者關係
東涌鎮 (廣州)

**東涌鎮**位於中國廣州市南沙區。

## 地理
東涌鎮地處珠江三角洲腹地，喺廣州市南沙區嘅東北部，騮崗水道、沙灣水道環繞南北，北連廣州新規劃都會區，南鄰港澳65浬，距南沙區中心、蓮花山口岸分別係18千米同28千米。

## 轄區範圍
番禺區政府響2006年起撤銷魚窩頭鎮，將佢個行政區拼埋入東涌鎮。之後，今日東涌鎮除咗管原本嘅石基、大穩、東涌、南涌、東導、官坦、石排、慶盛、三沙、沙公堡之外，就管埋魚窩頭鎮嘅魚窩頭村民委員會同社區居民委員會。2012年，東涌鎮轉歸南沙區管。
千王之王2000

《**千王之王2000**》（**The Tricky Master**）係喺1999年出品嘅香港搞笑電影之一。

導演王晶因為套戲入面嘅角色花名叫做「肥螳螂」，因而得到「肥螳螂」嘅花名。

## 電影資料
### 制作
出品機構：
*BOB最佳拍檔有限公司

監製：王晶

導演：王晶

編劇：王晶

主演：周星馳、張家輝、吳君如、關秀媚、林熙蕾、王晶……等。

### 劇情大綱
喺澳門嘅路環監獄裡面，有個囚犯俾成大班人排住隊問佢攞賭錢貼士，就連看守警官都佩服佢嘅賭術，令到人人畀面，佢就係人稱「千王之王」嘅**黃師虎**。

而喺香港一間學校裏面，臥底**梁寬**正喺度暗中保護緊大地產商**何生**個女**何千金**，點不知喺樓下同佢照應嘅阿頭**千面人**俾一班綁匪挾持返轉頭，重連何千金都劫走埋，好彩「瀟洒威武」嘅梁寬及時阻截，最後將幾個綁匪一一收拾，成功救返何千金；不過佢已經厭倦做低級臥底嘅生活，要求千面人畀佢做大案件，喺阿寬嘅苦苦哀求之下，千面人終於畀咗一單大案佢跟，就係要佢做嗰個人稱「肉面飛龍」嘅大老千**法拉利**嘅臥底，盡量收集犯罪証據，等警方可以夠料緝拿法拉利歸案。

阿寬喺沙灘遇到一個絕色尤物**初戀**，問到初戀嘅電話號碼之後就自己喺度發白日夢，點知俾法拉利嘅得力手下**火龍**同埋**肥豬王**捉住玩到陀陀擰，原來法拉利係借阿寬嘅出現嚟過橋去呃個有錢女嘅錢，而法拉利亦都收咗阿寬做佢嘅手下。夜深人靜，喺法拉利嘅大宅入面，阿寬一個人四圍巡，點知俾佢發現一個黑影閃過，追到電腦房用電筒一照，呢個黑影原來就係日頭喺沙灘遇到嘅美女初戀小姐；初戀正喺度下傳緊法拉利嘅犯罪証據，阿寬就同佢傾起上嚟，喺傾談中知道原來初戀都係俾法拉利迫害嘅一群，點知傾傾吓俾其他打手發現咗，於是阿寬詐諦被初戀挾持，兩個人逃離咗法拉利嘅追捕，但係初戀嘅膊頭就中咗一槍。

返到阿寬屋企，初戀挑咗粒彈頭之後就留喺房休息，點知呢個時候阿寬個女朋友**PIZZA**買咗宵夜上嚟，想提阿寬第二日要過澳門飲姐夫嘅生日酒，但係阿寬怕喺房嘅初戀會令到PIZZA誤會，於是作頭作勢帶咗PIZZA出去。

喺澳門某間酒樓嘅貴賓廳裏面，黃師虎個老婆**WASABI**正喺度好忙咁招呼緊親朋戚友，PIZZA就襯機會介紹咗男朋友阿寬畀佢家姐WASABI識。冇幾耐成班人突然起哄又獻花又拍手，原來黃師虎到咗；佢入門口嘅情況可謂非常巴閉，除咗有一班擁躉沿途跟住歡呼之外，佢嘅左右兩邊重貼身企咗個類似護法嘅人，就連WASABI點吓佢老公都俾保鑣**聾五**一腳踢到飛開，想o錫吓個老公都要咀咗個護法先，再由護法咀返黃師虎。不過踢爆咗原來呢兩個護法係監獄嘅獄警，因為特別原因先至畀坐緊監嘅黃師虎出嚟赴宴，之但係就唔可以同任何人有任何接觸。席間因為阿寬話最痛恨老千，當眾挑釁黃師虎，點知俾黃師虎大肆侮辱返轉頭，最後搞到雞毛鴨血咁走。

返到屋企之後，阿寬唔記得咗初戀小姐重喺度，終於俾PIZZA發現咗，就嬲爆爆咁離開；初戀用美色勸掂咗阿寬一齊夾計對付法拉利，佢先詐諦俾阿寬綁住，然後帶咗返法拉利屋企，當係俾阿寬捉到佢；阿寬襯法拉利迫供緊初戀嘅時候，乘機走入電腦房下傳犯罪証據，而且通知埋佢阿頭千面人，叫佢快啲趕嚟緝拿法拉利。阿寬襯千面人未到，就想去救埋初戀，佢撞咗入房時見到張床嘅被單下面有個女人係咁嗌，就即刻衝上前隔住張被打咗個男人幾拳，點知一掀開張被見到個男人原來係大有錢佬阿**孖成哥**，原來佢同佢老婆嚟咗法拉利屋企作客，喺間房度搞嘢。阿寬搵極都搵唔到初戀，而呢個時候千面人帶住成班差人嚟到法拉利大宅，只見法拉利氣沖沖咁出嚟，重否認佢識得阿寬，而孖成哥就係咁投訴。返到差館，阿寬下傳返嚟帶有電腦病毒嘅光碟令到成個警局嘅資料銷毀晒，搞到俾千面人勒令即時停職。

阿寬一離開差館，即刻俾十幾人追斬，好彩跑到去路口嘅時候，揸住電單車嘅初戀及時趕到載咗佢走。去到初戀屋企，初戀即刻攬住阿寬喊，搞到阿寬一頭霧水，跟住話想同阿寬交歡叫佢快啲除衫除褲，阿寬一時興奮，一個人喺廳度大跳脫衣舞，點知成個過程俾人用攝錄機偷拍晒，重干擾埋電視台頻道作即時直播，等人人都睇到佢嘅醜態；當佢發現自己上咗電視嘅時候，初戀喺房走出嚟用電擊棒將阿寬電暈，跟住俾人載咗去大馬路踢咗佢落車示眾。

阿寬因為呢件事深深咁受到打擊，PIZZA見佢意志咁消沉，就勸佢去搵姐夫阿黃師虎學返幾招，然後再去對付法拉利同埋初戀，以報恥辱之仇。

阿寬喺澳門搶人手袋，諗住借犯罪俾人捉入監，然後拜黃師虎為師，點知入到監獄先知原來黃師虎已經服刑期滿放咗監，搞到喺監獄度俾班囚犯大肆淫辱。

黃師虎喺屋企大開賭局，重玩乜贏乜，就連同細路仔打遊戲機都唔放過；呢個時候阿寬帶住一臉痛苦咁出現，黃師虎知道佢嘅來意，於是就借故係咁閃，而佢老婆WASABI就勸黃師虎幫阿寬，最後黃師虎俾阿寬嘅誠意打動而收咗阿寬為徒。雖然已經拜咗師，但因為要喺短時間之內要學到有能力對付法拉利報到仇係一件唔容易嘅事，於是阿寬直頭叫黃師虎出山，黃師虎開頭點都唔肯，後來同意打賭如果阿寬呃得到佢就親自出馬對付法拉利。阿寬同WASABI幾個出晒奇謀怪招都呃唔到黃師虎，後來法拉利嘅助手火龍帶住幾個手下嚟到黃宅，開槍打傷咗黃師虎之外重炸咗佢屋企，於是黃師虎決定出山去搵法拉利算賬，重突然轉性要送鑽石畀佢老婆，嚇到WASABI嗌晒救命。

黃師虎叫阿寬不斷重覆咁睇一段電視新聞，係報導有關於兩個有錢佬**鄭一筒**同埋**諗伯**失蹤咗成個禮拜，搞到股市大幅下滑嘅消息，叫阿寬可以研究吓呢段新聞有咩竅妙，跟住傳呼阿寬約佢夜晚去法拉利屋企會合。

嗰邊廂，初戀出現喺一間會所嘅卡拉OK貴賓房，房裏面等緊佢嘅就係大有錢佬李孖成，佢襯住李孖成毛手毛腳嘅時候一腳將孖成踢暈，然後裝入紙皮箱叫人運走。出到去會所門口時，見到一個好似黃師虎嘅人喺佢面前經過，佢上車之後就即刻打手提電話匯報畀法拉利知，點知講講吓黃師虎突然插咀，於是法拉利就叫初戀帶黃師虎去見佢。

黃師虎見到法拉利，兩個人客套咗一輪就提議打台灣麻雀，而且要一鋪定輸贏；黃師虎憑住佢高超嘅千術，贏咗一億幾港紙，跟住重約埋幾日後開一場億元大賭局，每人預備五億做籌碼，喺限定時間之內鬥贏得多，邊個贏最多錢就可以贏晒對方嗰五億元，重要立紙為據；呢個時候阿寬幾個嚟到，黃師虎就叫阿寬代佢簽呢份合約。

黃師虎推測到嗰三大富商係俾法拉利綁架咗，想借賭局分散注意力，等股市跌到得返三四千點嘅時候就乘機搵大錢，於是佢漏夜潛入法拉利屋企特登俾人捉住，終於俾佢見到三大富商，一齊被困喺密室一個大監牢裏面。

呢一晚法拉利屋企人頭湧湧，除咗好多嚟睇賭局嘅賓客之外，重有嚟自賭業聯盟嘅幾位代表做監場，監察賭局嘅進行。阿寬同法拉利開始賭局嘅同時，WASABI同PIZZA就喺大宅四圍搵黃師虎嘅下落，卒之俾佢哋搵到個密室，正當制服咗個守衛想開鎖救人之際，初戀突然出現，於是三個人打起上嚟，最後都成功救咗黃師虎同埋三大富商出嚟。至於賭局方面，阿寬一直採取消極嘅態度應付，就係為咗等黃師虎喺限時之前出現，可以贏返轉頭，不過雖然黃師虎及時出現要求接力完成賭局，但係就因為公平嘅原則而受到**國際賭業會長**嘅阻止。

經過一輪嘅爾虞我詐，黃師虎同阿寬最後都贏到呢場賭局，重粉碎咗法拉利喺股壇上獲利嘅卑鄙行為，俾假扮荷官嘅千面人繩之於法。

### 主要出場人物同埋演出者
*千王之王黃師虎：周星馳
*梁寬：張家輝
*PIZZA：關秀媚
*WASABI（黃師虎老婆）：吳君如
*初戀：林熙蕾
*肉面飛龍法拉利：王晶
*千面人：劉以達
*火龍：盧惠光
*肥豬王：段偉倫
*聾五：八兩金
*李孖成：羅家英
*鄭一筒：胡楓
*何林（諗伯）：曾近榮
*何千金：施念慈
Kiroro

**Kiroro**（キロロ）係日本琉球人玉城千春同埋金城綾乃夾埋一齊嘅音樂組合。佢哋兩個都係來自沖繩縣中頭郡讀谷村。

Kiroro個名係玉城千春小學去北海道池田町交流嗰陣，響當地聽返來嘅蝦夷話來嘅。Kiroru係人行嘅大路，而Kiroro-an就係大、強健、強盛嘅意思。佢哋就決定用Kiroro來做佢哋組合嘅名。

## 成員
玉城千春（たましろ ちはる/Tamashiro Chiharu）係組合嘅歌手。而金城綾乃（きんじょう あやの/Kinjou Ayano）就負責彈鋼琴或者鍵盤樂器。兩人係同年出世，玉城千春大少少，響1977年4月17號出世，而金城綾乃就1977年8月15號。

## 緣起
兩個都係讀沖繩縣立讀谷高等學校，而且係同級，不過佢哋去到高二因為同班先至識得。玉城千春喺初中已經寫歌，後尾佢知金城綾乃彈琴好叻，就搵佢聽下自己作品，而金城就好開心咁同佢填埋簡譜。之後兩個放咗學就成日去音樂室夾歌。

高中畢業之後，玉城千春就入咗長崎衛斯理仁大學讀短期中文。而金城綾乃就留返響沖繩讀醫務有關嘅專門學校。響讀書期間，因為大家要分開同埋第日都可能各奔前程，所以想去錄音室錄低佢嘅作品畀兩人自己留念。點之去錄好之後，錄音師見佢哋嘅作品好正，就叫佢哋不如獨立發行出一隻單曲碟，響沖繩度買。1996年佢哋就出咗*長久*（長い間）呢隻碟，竟然一出就賣咗一萬隻以上。電臺、電視臺播放率重好高添。

之後兩隻單曲碟《向着未來》同埋另一首都一樣咁好成績。

1998年1月21號，JVC睇中佢哋響沖繩咁好成績，就同佢哋全國發行*長久*呢隻碟。

## 參考

## 出面網頁
*Kiroro官方網頁
*中文簡介
陳馮富珍

**陳馮富珍**（，）係香港政府衞生署前署長，世界衞生組織前總幹事。

## 事跡
馮富珍1947年喺香港出世，祖籍廣東順德勒流。1966年，何東中學畢業後，入讀羅富國教育學院，修讀家政學。之後，同眼科醫生陳志雄結婚，冠夫姓，為陳馮富珍。1970年赴加拿大安大略，報讀西安大略大學課程。1973年獲該校文學士學位。1977年獲醫學學士學位。1978至2003年喺香港政府任職。

2006年7月25號，中華人民共和國宣佈推舉陳馮富珍做世界衞生組織總幹事。喺同一年11月6號，世界衞生組織執委會將陳馮富珍列入總幹事最後候選人（總共有五個）名單入面。11月8號，世界衞生組織宣佈推舉佢做總幹事，而呢個決定喺11月9號獲得世界衞生大會通過。

陳馮富珍嘅任期由2007年1月4號去到2012年，任期係五年半，佢係世界衞生組織成立58年以嚟第一位擔任總幹事嘅中國人。其後連任一次，做到2017年6月30號，由譚德塞接任。

## 選舉經歷
喺2021年9月，佢成為香港特别行政區選舉委員會委員（港區全國政協委員）。2022年，佢喺李家超無提政綱嘅情況下，有份提名李家超參與2022年香港行政長官選舉。

## 部分公職
* 第十四屆全國政協香港委員(特邀香港人士)

## 攷

## 出面網頁

*世界衞生組織—陳馮富珍簡介 
*中華人民共和國外交部：陳馮富珍 

類:世界衞生組織總幹事
𨳒

**𨳒**係個：
*喃字，意思係細囈嘅；越南國語字：mọn。
*古壯字，指節約或慳儉；新壯文：mbaet。
*粵文嘅俗寫字，正寫為「屌」。
## 攷
粵語拼音輸入法

**粵語拼音輸入法**係用漢字嘅讀音（粵語拼音）將漢字輸入電腦嘅一種輸入方法。對於粵語母語者嚟講，粵語拼音輸入法畀佢哋可以直接用母語思考同發音，比普通話拼音輸入法同字形輸入法使用門檻更低。特別係普通話背景唔強嘅香港同澳門用戶，對粵語拼音輸入法有一定嘅需求。

對熟練中文打字嘅用戶嚟講，粵語拼音輸入法嘅速度，通常比唔上字形輸入法。喺港澳地區，職業上需要大量從事中文打字嘅人，較常採用形碼輸入法，例如倉頡輸入法；用粵語拼音輸入法者以非專業用家較多，取其易學易用。不過，香港傳媒機構內亦有極熟練粵語拼音輸入法嘅用戶，每分鐘可以輸入40字以上。而喺廣東亦都有用得好熟嘅用戶，嗰種程度同用普通話拼音輸入法一樣咁快，甚至更快，噉同粵語重音率低過普通話有關。

喺 21 世紀初，由於粵語拼音缺乏統一嘅拼音標準辦法，各種軟件嘅拼音法並唔一致，而喺廣東地區有唔少人用慣咗普通話拼音輸入法亦都好難轉用粵語拼音輸入法，所以一定程度上阻礙咗粵語拼音輸入法嘅進一步發展同普及。不過隨住粵拼（香港語言學學會頒行）方案喺香港教育界同政府機構嘅使用同推行，粵語拼音輸入法已經喺近年走向標準化，越嚟越多嘅粵語拼音輸入法都採用粵拼標準。

## 輸入法一覽
### 使用[[香港語言學學會粵語拼音方案|香港語言學學會粵語拼音方案（粵拼）]]嘅輸入法

* 搜狗輸入法（支援平台：Android、iOS、iPadOS）
*Windows/Mac/Linux Rime粵拼輸入法（支援平台：Windows、macOS、Linux）
* RIME 中州韻輸入法掛載rime-cantonese 碼表（支援平台： Windows、macOS、Linux、Android、iOS）
* 粵拼輸入法（支援平台：iOS、iPadOS）
* Google 輸入工具（Chrome 擴充功能）
* Gboard - Google 鍵盤（支援平台： Android）
* CantoKey 粵拼輸入法（支援平台：iOS）
* 粵音檢字法｜
* CPIME 廣東話拼音輸入法（CPIME在Windows 1809的安裝方法 - YouTube）
* Online Jyutping Input Method 網上粵拼輸入法
* 紅蜻蜓
* 輕鬆粵語輸入法
* 微軟香港粵語輸入法2007
* TypeDuck，呢個輸入法可以用粵拼輸入之餘，仲可以用縮寫嚟打，而且仲有提供印地文同尼泊爾文方面嘅支援，方便南亞裔嘅人士學粵語。

### 使用其他方案嘅粵語拼音輸入法
* MDBG
* 薛氏廣東話輸入法2002
* 智能粵語拼音語句輸入法
* 速打粵語輸入法
* 粵語拼音輸入法（商業軟件）
* 基於rime輸入法引擎的貴縣話拼音輸入法
* 余氏中文輸入法廣東話版

## 引咗
肅慎

**肅慎**（）係周代時喺滿洲（中國東北地方及外滿洲）生活嘅東夷，係個通古斯系嘅狩獵民族。又叫**息慎**（）、**稷慎**（），佢嘅滿文形式漢譯叫**諸申**（；）。之後族名亦做埋呢個民族住嘅地域嘅名稱。

佢畀中國文獻記錄低，另外喺日本嘅《日本書紀》又記述同名嘅民族，未知係咪同中國文獻記載嘅係同一民族。肅慎呢個稱呼係中國周代、春秋戰國時代以華北爲中心嘅東亞城邑文化圈嘅人（日後統合爲漢民族嘅前身嘅人）音譯自肅慎人嘅自稱。佢可以喺中國周代嘅文獻中見到，而家認爲佢嘅後代有挹婁、勿吉、靺鞨、女真（滿洲族），都係同系嘅民族。

類:通古斯民族
類:中國古代民族同埋國家
脧環

**㞗環**（粵拼：****）係套喺男人㞗上嘅性玩具，一般套喺㞗嘅底部，主要係用嚟減慢扯旗之後血液流出㞗嘅組織，從而延長扯旗嘅時間。陰莖環可以直接戴喺㞗上，或者將㞗同膥袋一齊套入環裏面，又或者只係戴喺膥袋上（咁樣戴，一般會叫做「睾丸鎖」）。㞗環可以由好多種唔同嘅物料製造，最普遍嘅係皮革、橡膠、矽膠或者金屬。

通常男人會因爲有扯旗困難而佩戴㞗環。又或者佢哋中意收緊嘅特殊感覺同埋增加條㞗嘅充血量而佩戴。

某啲款式會包括凸出嘅金屬珠，用嚟喺性交嗰陣刺激陰核、陰戶或者肛門。另外亦有附加振動器嘅，用嚟刺激自己或性交對像嘅膥袋或者陰戶。仲有充氣式嘅，可以控制㞗環充氣量。

三段式嘅㞗環有額外嘅環套住睾丸。當性交高潮嗰陣，睾丸通常會喺射精嗰陣向身體方向收縮。三段㞗環通過強制睾丸留喺原有位置唔向身體方向收縮，從而改變及強化性高潮嘅感覺。

㞗環戴得太緊或太長時間會造成危險，會引發持續扯旗症狀。如果唔及時處理會造成嚴重及永久性嘅傷害，包括條㞗壞死。爲咗減低佩戴㞗環所造成嘅風險，某啲㞗環會有「快懈」設計，以方便喺持續勃起嘅時候好快咁攞落嚟。

有陣時，㞗環亦會同㞗泵一齊用。

## 參考
*皮繩愉虐邦
李未

**李未**（）係電腦專家，中國科學院院士（1997年當選），2002年開始做北京航空航天大學校長。佢主要搞電腦軟件，科學理講同埋互聯網嘅應用研究，研究嘅領域包括開發程序設計語言語義理論、軟件開發方法、人工智能基礎同埋超大規模嘅集成電路輔助設計技術。

李未1966年喺北京大學數學與力學系畢業，1983年喺英國愛丁堡大學電腦科學系攞到博士學位。佢做過英國科學與工程委員會、紐卡素大學同愛丁堡大學電腦系高級研究員， 歐洲共同體發展信息戰略計劃(ESPRIT)同埋德國不萊梅大學教授級研究員，德國薩爾大學(Zuse)客席教授。1986年做教授，並被批准為博士導師，1997年當選中國科學院院士。

1981年佢提出咗用結構操作語義描述軟件件中並發、同步同通訊現象嘅方法。1992年建立了開放邏輯理論。1998年在中國首先倡導海量信息計算嘅理論同方法研究。

## 攷

## 出面網頁

類:中國科學院院士
類:大學校長
加利福尼亞州

**加利福尼亞州**（State of California），美國西岸州省之一。通常就噉講**加州**。

加州地處美國大陸西南太平洋海皮度，省城係沙加緬度，官府講英文，1850年9月9號加入花旗聯邦。

2019年，加州通過由2023年開始唔畀賣皮草，會係美國第一個唔畀賣皮草嘅州份。

## 人口
據2020年統計，加利福尼亞州人口接近4000萬，當中超過100萬係華裔。

## 繙譯
花旗國行省無官府改定嘅中文名，繙譯全憑各大報章雜誌師爺智慧。茲摘錄如下：

* 加拉科尼亞
* 加利科尼亞
* 加利方尼亞
* 加里寬尼亞
* 加罅寬尼亞
* 加利寬尼亞
* 嘉罅寬尼亞
* 嘉拉寬尼亞
* 加里福尼亞
* 加利福尼亞

## 註

## 出面網頁
* Visit California
100000000

**100000000**係9999,9999同1,0000,0001之間嘅自然數。用指數記數法記係1×10⁸。

## 另寫
佢屬於大數，中文寫法**萬萬**或者**一萬萬**，或者用黃帝之法來寫，上數中數係**億**，下數係**垓**。
Windows Vista

**Windows Vista**（響廣東話大約意思係窗景）係微軟公司Microsoft Windows作業系統嘅一款，喺2005年7月微軟正式公布呢個名。Windows Vista原代號係Longhorn。Windows Vista嘅內部版本係6.0（即係Windows NT 6.0），正式版嘅Build係6.0.6000。喺2006年11月8號，Windows Vista開發完成並正式進入量產。之後嘅兩個月只係對MSDN用戶、電腦軟硬件製造商同企業客戶釋出。喺2007年1月30號，Windows Vista正式對一般大眾發售，同時亦可以喺微軟網站下載。

Windows Vista同上一版本嘅作業系統Windows XP相隔超過五年時間，係Windows史上間隔時間最耐嘅一次發佈。

微軟，Windows Vista包含成百種新功能；其中較特別嘅係新嘅圖形使用者介面同埋稱為「Windows Aero」嘅全新視覺風格、加強過嘅搜尋功能（Windows indexing service）、新嘅多媒體創作工具（例如Windows DVD 製作程式），以及重新設計嘅網絡、音訊、輸出（列印）同顯示次系統。Vista用埋點對點技術（peer-to-peer）提升電腦系統喺家庭網絡中嘅通訊能力，令喺唔同電腦或裝置之間分享檔案同數碼媒體內容變得更加簡單。針對開發者方面，Vista使用.NET Framework 3.0版本，比起傳統嘅Windows API更能畀開發者簡單寫出高品質嘅程式。

微軟亦對Vista嘅安全性方面進行改良。Windows XP最受批評嘅一點係系統經常出現安全漏洞，並且容易受到惡意軟件、電腦病毒或緩衝區溢位等問題影響。為改善呢啲情形，微軟主席比爾蓋茨喺2002上半年宣佈喺全公司實行「信賴運算嘅電腦行動」（Trustworthy Computing initiative），活動目的係畀全公司各方面嘅軟件開發部門一齊合作，共同解決安全性問題。微軟宣稱由於希望優先增進Windows XP同埋Windows Server 2003嘅安全性，因此延誤咗Vista嘅開發。

喺開發期間，有好多團體發表關於Vista嘅各種負面預測。包括延遲嘅開發時間、限制更嚴格嘅授權方式、限制拷貝受保護嘅數碼媒體而加入嘅幾項新數碼版權管理技術，以及新功能嘅實用性（例如使用者帳戶控制）。

Windows Vista嘅後續作業系統係Windows 7。

## 出面網頁
* Windows Vista 微軟主頁
* Windows Vista 微軟香港主頁
* Windows Vista 微軟中國主頁
* Vista High Quality Wallpapers
網上生意

**網上生意**（**Electronic Business**）係一盤靠自動資訊系統做生意嘅生意，主要係靠互聯網技術推行。英文多數就咁寫**e-business**，呢個名係萬國商業機器總裁雀士拿（Lou Gerstner）整出來。

網上生意用嘅方法係令到公司外面同裏面資料，可以好有效、好彈性咁將佢哋連埋一齊。咁樣，供應商同拍檔公司都夾得埋啲，同埋可以令到客人可以滿足啲，咁佢地用啲。

網上生意有好多部份，其一部份關係到錢銀買賣，就叫做網上買賣（e-commerce）。網上買賣可以幫生意多條門路，響萬維網或者互聯網上面做買賣。網上生意除咗網上買賣之外，亦都關係到成個生意流程。有網上採購，供應管理，訂單管理，客戶服務，拍檔之間嘅合作。技術上亦都要有一啲共同嘅標準先至可以互相交換資料。成盤網上生意會用到萬維網、互聯網、內聯網、外聯網等等唔同組合。

## 範圍
應用會分為：
# 內部
#* 客戶關係管理（CRM）
#* 企業資源管理 （ERP）
#* 僱員資訊窗口（employee information portals）
#* 知識管理（knowledge management）
#* 工作流程管理 workflow management
#* 文件管理系統（document management systems，EDMS, content management systems）
#* 人力資源管理（human resources management）
#* 流程控制（process control）
#* 內部過數（internal transaction processing）
# 企業裏面通訊合作（enterprise communication and collaboration）
#* 網上電話（VoIP）
#* 內容管理系統 content management system
#* 電郵（e-mail）
#* 語音信箱（voice mail）
#* 網上討論區（discussion forums）
#* 網上傾偈（chat systems）
#* 網上會議（web conferencing）
#* 合作系統（collaborative work systems）
# 網上買賣
#* 網上舖頭（Internet shop）
#* 公開貨品目錄（open catalogue）
#* 網上過數系統（electronic funds transfer）
#* 供應鏈管理（supply chain management）
#* 網上行銷（e-marketing）
#* 網上過數系統（online transaction processing）
網上商貿

**網上商貿**可以係講：
*網上生意，響互聯網上面做唔同嘅生意活動。
*網上買賣，響互聯網上面做買賣。
網上買賣

**網上買賣**（Electronic commerce）係利用互聯網或其他網絡技術來做買賣，係網上生意嘅一部份。

呢啲交易有實貨，跟尾要物流送貨；有時係下載軟件相片圖書咁。

## 比如
*Tao網
*網上書店

## 畀錢方法
*先錢後貨
** PayPal
** 信用卡
** 寄支票
* COD一手交貨一手交錢
* 記賬遲啲找數

## 分類
顧客身份
* B2B
* B2C

## 睇埋
* 售後服務
* 退貨保證

類:網上生意
墨西哥蠑螈

**墨西哥蠑螈**（拉丁學名：***Ambystoma mexicanum***；，類似粵拼：aa6 sʰo1 lot4，意思係 ｢水怪｣；，類似粵拼：aa6 ho6 lo1 te4） 係一種面臨絕種嘅水棲火蜥蜴，原產地墨西哥。

佢最特別嘅係佢嘅幼態延續（neoteny），即使係性成熟之後，亦都唔會變態做陸地生物，而係一直保持住佢嘅水棲幼體型態。

有種叫 ｢mudpuppy｣ 嘅蜥蜴同佢生得好似，但係其實完全唔同種。

## 概述
墨西哥蠑螈完全成長大概需要18至24個月，體長150至450毫米（6至18吋），但係通常係230毫米（9吋）左右，長過300毫米（12吋）嘅好少有。佢哋有獨特嘅類似蕨類植物嘅唔封閉腮結構（同魚、蝌蚪嘅腮一樣），通常由6條腮平均分布喺頭部兩側，每邊3條。腮一般係紅色，但已知會隨住食物嘅顏色改變，如果佢食紅色肉類，腮就會變成紅色。墨西哥蠑螈同樣會用皮膚呼吸，再將空氣轉入肺部。佢啲牙細到好難被察覺到，一般係用嚟夾住食物而唔係用嚟撕裂同咀嚼食物。佢哋有快速嘅新陳代謝，可以好快咁重新長出肢體或者器官。

佢同（*Ambystoma tigrinum*）好似。顏色上佢哋由白色（白化）、灰色、茶色、咖啡色到黑色都有，白化變種喺實驗室同寵物店好普遍，但係野生嘅墨西哥蠑螈好少係白色。

傳統上，喺墨西哥佢係一種食物，亦都係一種藥材，喺街市會當嘢食賣，喺阿斯達（Aztec）菜入面扮演住重要角色。

墨西哥蠑螈淨係喺墨西哥中部嘅山谷地方墨西哥城南部嘅水體先有，主要主要係 Xochimilco 嘅運河系統、湖仔同濕地，面積大概 40 平方公里，就算計埋其他地方，而今都只係剩得 Xochimilco、Chalco 同 Chapultepec 三個湖嘅運河，總面積大概 467 平方公里。

因為墨西哥城嘅城市發展、旅遊業對環境嘅破壞、外來入侵物種（主要係政府引入嘅羅非魚同鯉魚）同水質污染等等嘅種種原因，喺2019年，野生嘅墨西哥蠑螈已經數埋唔夠1000隻，並已經喺2020年被世界自然保護聯盟列為極危物種。

佢喺1975年開始亦都列咗入瀕危野生動植物種國際貿易公約嘅附錄二（未必有絕種威脋但係應該受到管制），但係截至2022年都仲係只係附錄二。

## 幼體性熟
墨西哥蠑螈出現一個特性叫糼體性熟，意思係佢哋從糼體發育到性成熟嘅期間，冇經曆過變態。

一啲墨西哥蠑螈會出現變態，但好罕見，一般都係由注射碘或者甲狀腺荷爾蒙造成的。仲有另一個令到佢變態嘅方法，但成功機會唔大，喺人工生態園度將墨西哥蠑螈放喺淺嘅容器入面，然後，慢慢將水位減到好難完全浸沒墨西哥蠑螈嘅身體，直到最後係完全唔能夠浸沒墨西哥蠑螈嘅身體，咁樣，佢會停止用腮嚟呼吸而改用肺。經過幾個禮拜，佢會慢慢變態做成年的火蜥蜴。變態過程中人工生態園一定要保持濕潤，仲要用清潔嘅水以噴霧形式噴到成年墨西哥蠑螈的身上。墨西哥蠑螈可以通過哩種手段成功變態嘅機率極微，大多數情況下只會整死墨西哥蠑螈。

自然的變態已知係好罕見嘅，但嘗試去用人工方法去做嘅話，最好仲係交畀受過訓練嘅科學家。冇能力生產足夠嘅荷爾蒙是導至糼體性熟嘅原因。就算人工變態成功，亦會縮短墨西哥蠑螈嘅壽命。保持糼體性熟嘅墨西哥蠑螈一般可以有10至15年命（喺巴黎，個別案例錄得有25年嘅記錄），而變態後嘅就幾乎冇一隻可以活得多過5年。佢嘅成年狀態同虎火蜥蜴好係，咁就支持咗兩個種類係近親嘅理論。

### 巴黎植物園的故事
19世紀首批入口歐洲的墨西哥蠑螈被放進*[[巴黎植物園]](Jardin des plantes)*。開始人們並沒有被察覺到它們的糼體性熟，直到當Auguste Duméril在人工生態園找到除墨西哥蠑螈外跟火蜥蜴相似的新物種時，他非常驚訝。這一發現就是研究細體性熟的開端。

### Vilem Laufberger的實驗
Vilem Laufberger在德國做了一個著名的關於墨西哥蠑螈的實驗。注射荷爾蒙，他使人們相信墨西哥蠑螈可以完全成長變態為火蜥蜴。因為墨西哥蠑螈是兩棲類的糼體形態，即使在性成熟後仍保持這一“嬰兒”狀態。同樣的實驗被一個叫Julian Huxley的英國人重複做過，但他當時不知道已經有人做過這一實驗了。

## 研究
墨西哥蠑螈被大量飼養用於研究方面。它最吸引人的特性是它的複元能力，墨西哥蠑螈受傷後不會以結疤的形式自愈，而是會在幾個月內長出新的肢體，某些個案證明，它們可以自愈（重生）出重要的器官，例如：腦部。它們接受外來器官的能力很強，眼睛及部分腦部移植後可以完全恢復正常。在某些個案裏，當墨西哥蠑螈的肢體受傷後（並沒有被截肢），會長出新的肢體（例如：五條腿），這一新奇特性吸引著動物愛好者。變態後，器官再生的能力會大大減弱。另一吸引人的特性：它們的卵大而強壯。墨西哥蠑螈對比起其他種類的火蜥蜴非常容易大量繁殖。

## 飼養
墨西哥蠑螈是肉食動物。
主要食物：蠕蟲，昆蟲或小魚。

飼養上，可以喂各樣的容易找到的食物，包括：
鮭魚肉、急凍或新鮮血蟲、蚯蚓或蠟蟲。喂牛心是很好的，但要注意動物蛋白質是不容易被消化。
糼年期的墨西哥蠑螈可以喂以水蚤或小蝦，直到它長大能吃較大的食物為止。

墨西哥蠑螈以嗅覺尋找食物，他們會“吸附”於肉類上，用胃內的真空力量吸食食物。因此，不能把未成年墨西哥蠑螈與其他動物養在一起，他們會互相咬對方，即使是同類，但可以把成年的墨西哥蠑螈養在一起。魚會在墨西哥蠑螈睡眠時咬它們的腮，導致發炎。

### 生長環境
墨西哥蠑螈生活於14至20攝氏度（54至68華氏度），17至18攝氏度（華氏62至64度）為最佳溫度。低溫會減慢它們的新陳代謝，然而，在10攝氏度（50華氏度）時它卻能更好地對抗疾病。高溫會使它感到壓逼及增加食量，此時，應該使用冷卻系統。把它們放入自來水前，應把自來水作除氯處理，因為氯是有害的。單一隻墨西哥蠑螈應該放在10美式加侖的容器內（44升），再加入約150毫米的水（6英寸）。為防止其跳出容器，應該在上面加上蓋子。可以用氣泵水底過濾器，但要注意減低水流，否則會使它們感到緊張。每週應更換百分之20的水，用吸管從底部慢慢抽出水。還應避免小砂粒，緊張與水泡會使墨西哥蠑螈誤將砂粒吞下。應該為幼小的墨西哥蠑螈提供一些漂浮植物作為隱匿之處。對於成年的墨西哥蠑螈應該提供小洞穴。不必提供照明，因為它們是夜行動物。它們大部分時間會呆在容器的底部，浮出水面是代表感到壓力或者是生病了。請依照這些情況好好設計它們棲息的容器。

## 出面網頁

* 養墨西哥蠑螈做寵物有乜要注意
* Axolotl.org
* 講墨西哥蠑螈嘅一段短片
## 攷
英格蘭足球代表隊

**英格蘭足球代表隊**，係代表英格蘭嘅官方足球隊，出席國際足球賽事好似FIFA世界盃同歐洲國家盃咁，隸屬英格蘭足球總會。

由於歷史原因，英倫三島四個地區都有各自獨立嘅足球管理機構、本地聯賽同代表隊，互不從屬。但國際奧委會（IOC）唔承認地區性代表隊參賽，英格蘭同埋其餘三地包括蘇格蘭，北愛爾蘭及威爾斯都唔能夠參加奧運足球項目。

英格蘭喺歷史上攞過34屆英國本土四角錦標賽冠軍，但係國際賽成績就麻麻地，淨係攞過1966年世界盃冠軍，而嗰屆重係英格蘭主場。直到修夫基走馬上任，成績先至見得下人（2018年世界盃殿軍、2020年歐國盃亞軍）。

而家英格蘭嘅波衫贊助商係 NIKE。

### 入選球員名單

**數據更新日期**：2019年9月11號 (三) 21:00 (UTC) 
**名單更新日期**：2019年10月5號 (六) 23:50 (UTC) （2019年10月11日對捷克及10月14日對保加利亞嘅2020年歐洲國家盃外圍賽）


## 出面網頁
*
秀茂坪

**秀茂坪**（）位於香港新九龍東邊，行政上屬於觀塘區，裏面大部份人都係住響公共屋邨。其中秀茂坪邨更係家傳戶曉嘅屋邨。秀茂坪原名**蘇茅萍**，因發音相近嘅關係，一度被人稱為**掃墓坪**，二次大戰時亦曾經係死人埋葬嘅地方。戰後由於九龍人口增加，港府喺五六十年代喺呢度起徙置區。因為呢度要住人，叫掃墓坪實在唔吉利，咁就改名做秀茂坪。後尾徙置區再經過規劃就慢慢變成秀茂坪邨，成條邨有差唔多四十四幢樓。

舊時嘅秀茂坪全部都係十幾層高嘅公屋大廈，到咗2000年代，條邨因為老化而要重建，人口一度下跌。重建之後，秀茂坪唔單止有原來嘅秀茂坪邨，重新起咗寶達邨、曉麗苑等公共屋邨同埋居屋，附近亦有秀茂坪警署同埋基督教聯合醫院。

## 交通
### 主要交通幹道
*秀茂坪道
*秀明道
*將軍澳道
*寶琳路

### 公共交通
*巴士
** 九巴：1A、11C、11X、13D、13M、13X、88、93A、93K、95、95M、98A、98C、213D、290A、N216、N290、N293
** 城巴：A26、N26
** 過海隧道巴士：601、613
*小巴
** 綠色專線小巴
*** 來往九龍區：34M、50、60、71A、71B、76A、76B
*** 來往新界區（將軍澳）：12、13、17、106、111
** 紅色公共小巴
*** 來往觀塘、旺角等地
秀茂坪邨

**秀茂坪邨**位於香港觀塘秀茂坪，係香港房屋委員會轄下嘅一公共屋邨。

秀茂坪邨以前叫**秀茂坪徙置區**，原本有44座舊式公屋，喺1964年至1973年之間入伙。

1984年，秀明樓落成，令秀茂坪邨公屋數目增至45座。

1990年代起，秀茂坪邨原有44座舊式公屋陸續被清拆重建。1993年，秀安樓同秀富樓首先重建完成。而第1至17座就重建做居屋曉麗苑。秀茂坪邨嘅最後一期計劃，而家改咗名做秀茂坪南邨，並喺2009年7月中起攞鎖匙入伙。

## 樓宇名
### 秀茂坪邨第一至五期

服務設施大樓喺2001年落成。

### 秀明道公共房屋及社區會堂綜合發展計劃

### 秀茂坪南邨（本來係秀茂坪邨嘅重建計劃，唔包括秀明樓）

## 睇埋
*香港公共屋邨
*秀茂坪
*寶達邨

## 連出去
*房屋委員會秀茂坪邨資料
*領匯顧客資訊：秀茂坪商場
*秀茂坪徙置區
**秀茂坪區的歷史
*秀茂坪徙置區落成日期
*秀茂坪邨合歡樹
*秀茂坪討論區
寶達邨

**寶達邨**（Po Tat Estate）響香港秀茂坪東北部，係香港房屋委員會轄下嘅公共屋邨之一。

寶達邨位於寶琳路同秀茂坪道交界，由13座公屋同寶達商場組成，喺2001年起落成。寶達邨現址本來係水泥廠，後尾香港房屋委員會要發展呢塊地。原本房委會叫佢做「寶琳路房屋發展」計劃，不過呢個名令人誤會條邨叫「寶琳路邨」，甚至將佢同寶林邨搞亂，以為呢個屋邨響將軍澳。

原本「寶琳路房屋發展」計劃分為寶達邨嘅7座公屋，同埋6座叫做「曉琳苑」嘅居屋。因為香港政府決定唔再賣居屋，所以曉琳苑屋無賣到出去，香港房屋委員會決定將曉琳苑6座樓，併埋入寶達邨做出租公屋，而且喺2003年起入埋伙。而寶達商場就喺2002年落成啟用，有一間酒樓同一個街市。另外，寶達邨側邊亦起咗秀茂坪天主教小學嘅新校舍。

喺2003年區議會選舉中，寶達邨自成一個區議會選區，家下區議員係馮家龍。2003年至2007年，當時區議員係蘇家豪。喺2003年之前，寶達邨係順天東區議會選區，當時區議員係何偉途。

## 樓宇

## 寶達商場
寶達商場喺2002年落成，樓高三層，商場之上係達祥樓公屋。商場地下設有街市、一樓設有一間中西式餐廳。另外亦有各式店舖、便利店、食肆、快餐店等。商場二樓重有巴士、的士同埋小巴總站。

## 交通
第一條喺寶達邨做總站嘅巴士路線係九龍巴士13D。喺寶達商場附設嘅巴士總站未落成之前，13D巴士路線曾經喺達翠樓對開嘅垃圾站設置臨時總站。

專線小巴71A喺2001年3月7號投入服務，來往寶達邨同藍田地鐵站。

另外，居民亦可以到寶琳路或者秀茂坪道乘搭其他途經嘅交通路線。

### 主要交通幹道
*秀茂坪道
*寶琳路
*將軍澳道

### 公共交通
*巴士
**九巴：11X、13D、13M、13P（繁忙時間路線）、13X、88、93A、93K、93M（繁忙時間路線）、95、95M、98A、98C、213D、213M、213X、214、290、290A、N293（通宵路線）
**過海隧道巴士：601、601P（繁忙時間路線）、613、N691（通宵路線）
**機場巴士：A28
*小巴
**綠色專線小巴
***來往九龍區：71A、71B、76A
***來往新界區（將軍澳）：12、12A、13、17、19S（通宵路線）、106、111
**紅色公共小巴
***來往觀塘、旺角、佐敦

## 出面網頁
*房屋委員會寶達邨資料（呢個網站錯誤上載咗秀茂坪邨五期嘅圖片）
*房屋委員會：寶達商場
*領匯顧客資訊：寶達商場
*居者有其屋計劃剩餘單位的擬議用途
新山縣

**新山縣**（馬來語：Daerah Johor Bahru）係馬來西亞柔佛州八個州縣之一，位於馬來半島南部。新山縣向北隔住居鑾縣，東隔住哥打丁宜縣，西隔住笨珍縣，南隔住新加坡。佢嘅總部係新山。照2006年嘅估計黎睇，新山縣嘅總人口係173萬，佢有兩個通道同新加坡連接：一就係位處坡低嘅新柔長堤，二就係位處振林山（Gelang Patah）嘅馬來西亞第二通道同新加坡嘅大士産業地區連埋一齊。

新山縣有四個理事會：新山市係由城市理事會（Majlis Bandaraya Johor Bahru）管理，其近城市周圍嘅地方畀新山市政理事會（Majlis Perbandaran Johor Bahru Tengah）管理。喺新山縣嘅東部就係巴沙古當海港，佢就被巴沙古當行政區（Pihak Berkuasa Tempatan Pasir Gudang）管理。喺新山縣嘅北部，古來就係呢道嘅主要小鎮，就被古來市政理事會（Majlis Daerah Kulai）管理。

新山縣有好多個主要嘅小鎮，佢哋被分成三個唔同理事會嘅區域：被新山市政理事會嘅區域有士古來（Skudai），蒲來（Pulai），振林山（Gelang Patah），馬西（Masai）同埋烏魯哋南（Ulu Tiram）；畀古來市政理事會嘅區域有古來（Kulai），士乃（Senai）同埋士年納（Sedenak）。巴沙古當（Pasir Gudang）同埋丹絨浪塞海港（Pelabuhan Tanjung Langsat）地係畀巴沙古當行政區（Pihak Berkuasa Tempatan Pasir Gudang）管理。

## 出面網頁

* 城市理事會嘅官方網站 (Majlis Bandaraya Johor Bahru)
* 新山市政理事會嘅官方網站 (Majlis Perbandaran Johor Bahru Tengah)
點字

**點字**，又叫做**凸字**，係一種畀盲人用嘅字，等佢哋可以靠摸點字讀書。點字英文叫 braille，係法國人布雷爾 (Louis Braille) 響1829年發明。

點字主要係同拉丁字母編碼，不過，唔同地方會因應各自語言特性而另行同點字編碼。例如有英語點字、法語點字、日語點字等等。

由於中文字比較複雜，平時用開中文嘅地區都唔會直接將中文字化做點字，而係會選擇將每個字都用拼音拼出嚟，例如粵語有粵語點字（香港澳門等等地方通用）；官話有現行盲文（中國大陸地區通用）、國語盲文（台灣通用）等等。世界上其他用漢字嘅地區有人曾經發明出漢點字用嚟表達日文入面嘅漢字，但係都仲未曾能夠普及到。

## 歷史
布雷爾細個已經係盲嘅。拿破崙想有一套可以夜晚可以讀嘅字，畀軍人唔使出聲唔使光都可以讀得到。所以佢叫巴比 (Charles Barbier) 做一套，用十二個點編字，不過呢套嘢畀一般軍人就太難學，軍方唔受佢呢一套。咁1821年巴比就去到法國巴黎嘅國立盲人學院，就響呢度遇到布雷爾。布雷爾發覺十二點太難用，讀一個字唔可以唔郁手指，咁樣，手指唔可以郁好快咁讀晒成句。布雷爾將個碼改寫，變做六點，咁讀嘅速度會快好多。

## 格式
凸字固名思義就係響紙或其他平面上面凸出嚟嘅字，而點字就道出咗佢係用點來編字。

目前為止大多數流行嘅點字方案都係好似布雷爾原本個方案咁樣有六點，排成長方形，每個方形代表代表一個字母或者符號。六點左右各三，排成兩棟，即係咁樣：

每一點位都有個數字名，左邊嗰棟，由上至下，叫一二三。右邊嗰棟，上至下，叫四五六。要形容一格點字，就會用凸起嗰啲點嘅數字嚟到描述嗰一格，例如拉丁字母M字嘅點字會係第一三四點凸起咗，嗰格點字就會叫做一、三、四（1-3-4）。

因為六點只能夠表達2嘅6次方，即係64種唔同文字，後尾有啲人想用點字嚟表達其他更加多符號嘅嘢，例如話音樂樂譜、電腦編碼美國信息交換碼（ASCII）嘅所有符號、漢字之類，發現六點唔夠用，所以就加多兩點響下面，變做八點：

通常最低嗰兩點，左邊叫七，右邊叫八。有啲方案用呢七八點嚟分開拉丁字母大細楷同埋數字，但係冇普及到。

## 字母同數字

File:Braille A1.svg|A、1
File:Braille B2.svg|B、2
File:Braille C3.svg|C、3
File:Braille D4.svg|D、4
File:Braille E5.svg|E、5
File:Braille F6.svg|F、6
File:Braille G7.svg|G、7
File:Braille H8.svg|H、8
File:Braille I9.svg|I、9
File:Braille J0.svg|J、0
File:Braille K.svg|K
File:Braille L.svg|L
File:Braille M.svg|M
File:Braille N.svg|N
File:Braille O.svg|O
File:Braille P.svg|P
File:Braille Q.svg|Q
File:Braille R.svg|R
File:Braille S.svg|S
File:Braille T.svg|T
File:Braille U.svg|U
File:Braille V.svg|V
File:Braille W.svg|W
File:Braille X.svg|X
File:Braille Y.svg|Y
File:Braille Z.svg|Z
最佳拍檔大顯神通

《**最佳拍檔 大顯神通**》（）係香港喺1983年出品嘅動作搞笑片，係《最佳拍檔》系列嘅第二集。呢套戲係由曾志偉導演，由許冠傑、麥嘉同埋張艾嘉主演，係新藝城嘅1983年賀歲片。

## 電影資料
### 制作
出品機構：
* 新藝城影業有限公司

出品人：麥嘉、石天

監製：黃百鳴

導演：曾志偉

編劇：黃百鳴

主演：許冠傑、麥嘉、張艾嘉、倉田保昭、徐克、曾志偉、曹達華……等。

### 背景同簡介
呢套戲延續住《最佳拍檔》系列嘅素材，講述一個機智保鑣聯同一個烏龍神探，加上惡死差婆一齊大破海外黑幫喺香港犯罪嘅故事。呢個系列嘅特別之處係可以喺港產片裏面欣賞到好有質感，會郁又會噴火同埋射飛彈嘅機械人，又會用上一啲遙控嘅模型，好似車、船、飛機直升機……等嘅道具嚟加強先進科技嘅效果，以當時嘅香港電影制作角度嚟睇，呢啲特技已經足以畀到人嘆為觀止嘅感覺。

### 主要出場人物同埋演出者
* King Kong：許冠傑
* 光頭神探Albert Au：麥嘉
* 差婆賀東施（Albert妻）：張艾嘉
* 華叔：曹達華
* FBI：徐克
* 司機阿契：曾志偉
* 牛牛：倉田保昭
* 珠珠：汪庭歡
* 邊緣人蛇仔明：韓國材

## 票房成績
呢套電影喺1983年2月5號喺香港上畫，累積票房高達23,273,140港紙，係1983年香港中文電影票房當中最賣座嘅一部。
油麻地

**油麻地**（，），以前多數寫做**油蔴地**，係香港九龍半島西岸中段一個地方。油麻地係九龍市區來講，發展得比較早個一段，以前係漁船集中嘅地，市區就係同漁民做生意發展出來，對開有油麻地避風塘，家下變成貨船上貨落貨嘅地方。而市區商住混合為主，呢處工業已經息微。市區中心圍住九龍彌敦道。行政上佢係歸油尖旺區。

## 歷史
響英國1860年得到九龍之前，呢塊地名不經傳。根據口耳相傳，油麻地有個更古老嘅名，叫**大石剌**（剌讀肋），就係一排大石。。不過1863年九龍地圖上亦無呢個地方。油麻地相信係水上蜑家人船集聚集嘅海皮。而根據天后廟裏面1870年（即係同治九年）立嘅碑記，當時呢度稱為「**蔴地**」，係漁民曬船上麻纜嘅地方。油麻，即係芝麻，係對漁民好重要嘅產物，因為佢嘅油，補船補網都要用到。後尾因為呢度好多漁民整船，芒角同其他村嘅人來開舖。慢慢呢度多人，變做市集，重開始有組織街坊。街坊就係後尾大型嘅油蔴地天后廟搞手，睇返重修記錄，個廟要重修嘅年份同大颱風襲港年份配合。

## 交通
呢區最主要路係彌敦道、廣東道同窩打老道。

## 參考
青山醫院

**青山醫院**，花名「青山」，係香港精神科醫院，位於屯門青松觀路15號，而家由醫院管理局管理，係新界西聯網其中一間醫院。青山醫院喺1961年落成，提供法醫精神科、老人精神科服務、兒童及青少年精神科、智障精神科、復康服務、精神科社康服務、屯門酒與藥物依賴組等服務。青山醫院所有病房都係設計用以接收自願同埋非自願入院嘅病人。

## 簡介
青山醫院喺1961年成立，係香港歷史最悠久嘅精神科醫院，為新界居民提供精神科住院服務，並管理多間精神科診所同日間醫院。此外，醫院亦為其他醫院嘅住院病人提供諮詢服務。除咗一般精神科治療之外，醫院並提供多項相關嘅專科服務同復康計劃。青山醫院係現時香港唯一設有精神法醫科嘅醫院，為研究生提供精神科訓練、臨床心理學同職業治療嘅實習訓練，並為精神科護士提供訓練。醫院透過舉辦定期嘅教育活動，加強社區對精神健康嘅認知同了解。

## 服務範圍
### 專科服務
*成人精神科
*兒童及青少年精神科
*法醫精神科
*老人精神科
*精神健康社區服務組

### 其他
*社區工作
*病人離院預備組
*物質濫用治療中心
*臨床心理服務
*醫務社會工作
*精神社康護理
*職業治療
*酗酒診療所

## 文化影響
香港人成日將「青山」一詞同精神病畫上等號。「入青山」，「青山開放日」呢啲詞都俾香港人攞嚟形容一個人精神有問題。

## 參考

## 出面網頁
* 官方網頁
* 醫院管理局：青山醫院
卡位

**卡位**（Booth Seat）係類似舊時火車卡，面對面嘅包廂形式座位，中間隔住張檯，畀人去食嘢、擺嘢、傾生意、傾保險……等等；最少可以有一人坐一邊嘅兩人卡位，同埋最多可以兩邊加埋坐六至八個不等嘅多人式坐位。

最常見到卡位嘅地方係一啲茶餐廳同埋西餐廳裡面，不過而家好多中菜酒樓同埋一啲特色食肆或者咖啡小店好似星巴克（Starbucks）咁，都特登整啲卡位，等人客有個私人空間嘅感覺。

好多高級少少嘅地方嘅卡位都會採用梳化設計，等人客可以坐得舒舒服服，但係一般嘅茶餐廳之類就會簡單咁用木板櫈，因為比較易清潔同埋唔使太多嘅保養。

除咗餐廳食肆會搵到卡位之外，其實喺一啲交通工具上面都可以發現到，好似一啲行走中國大陸嘅火車就有卡位。而喺香港，往來市區同離島嘅某啲渡海小輪上面都會搵到類似卡位嘅座位。

## 睇埋
*茶餐廳#座位同「搭枱」
雞毛鴨血

**雞毛鴨血**並唔係指雞嘅毛同埋鴨嘅血，而係用嚟形容輸得好慘好慘，或者被搞到好難翻身嘅悲慘情況；佢嘅出處已經無從稽考，但係就成為咗香港人好常用嘅形容詞語。

## 用法
*輸到好慘嘅應用例子：
:「嘩尋日財政司講幾句嘢唧，股票市場即刻跌成幾百點，蝕鬼晒我炒股啲錢，重要爭人錢，呢鑊嘢真係害到我雞毛鴨血呀！」

*俾人整到好慘嘅用法：
:「嗰個仆街主任已經搶咗單生意嚟做，而家重要喺老細面前篤背脊話我辦事不力，唔通真係想整到我雞毛鴨血先安樂？」
聖誕樹

**聖誕樹**係響聖誕節之中嘅其中一種傳統代表。通常都係一種常綠嘅結毬果樹，響聖誕節期間，買番嚟響屋企放或者用響公眾場合，同時加上聖誕燈去同有色彩嘅聖誕音樂去做裝飾。

## 日期
響某啲地方嘅傳統上，聖誕樹係唔會響平安夜（12月24日）嗰日之前拎入屋同埋去裝飾，亦唔會響聖誕節第十二晚（1月6日）之後先拆；相信響平安夜前裝上或者第十二晚之後拆除就會帶來唔好運。

## 同時睇睇
* 美國聖誕傳統
* 德國聖誕傳統
* 新年樹
* 樹 (神話)
* 知識之樹
* 生命之樹

## 出面網頁

* 美國國家聖誕樹
* 英國皇家聖誕樹
* 響拉脫維亞里加，傳說中最原本嘅聖誕樹
* 響祼子植物資料庫中，於人工聖誕樹嘅構圖
* 英國聖誕樹栽培協會網頁
* 1777年響溫莎諾嘅聖誕樹
室町時代

**室町時代**（日語：）係指室町幕府存在嘅年份，時間為1338年到1573年。此外，哩個時代同時間與南北朝，非正式地同戰國時代並存嘅時間，由足利尊氏成為征夷大將軍之後直到最後一任將軍足利義昭畀織田信長趕出京都外止。由於長年受到內亂嘅關係，幕府已經控制唔到其他大名，導致幕府權力下降。此外，傳統嘅守護大名大多數受唔住下級武士嘅壓力，而被迫放棄大名一職。此外，葡萄牙嘅商船到日本進行貿易，日本開始同西方國家進行接觸。
PlayStation 2

**PlayStation 2**（簡稱**PS2**，日文：****）係日本Sony旗下嘅新力電腦娛樂（SCEI）開發嘅第六世代遊戲機，亦都係「PlayStation」系列機種嘅第二代。同期嘅競爭對手包括世嘉嘅Dreamcast、任天堂嘅GameCube、微軟嘅Xbox同埋Xbox 360。

PlayStation 2喺2000年3月4日首先喺日本推出，跟住同一年10月26日就輪到北美地區，而歐洲嘅發售日期就係2000年11月24日。直到2005年11月29日為止，PlayStation 2已經喺全世界賣咗超過1億1萬部。

## 順便睇埋
*PlayStation
*PlayStation 3

## 出面網頁
*PlayStation 官方網站
梳化

**梳化**（，音譯自英文Sofa），係屬於凳、椅嘅一種。

## 傳統款式
傳統嘅梳化，一般嘅設計同椅一樣，喺背後會有一段垂直嘅椅柄畀人俟背脊用，而兩邊亦會有用嚟承托雙手嘅手柄。

### 座位
座位方面，有只係畀一個人坐嘅單人梳化，亦都有畀三人平排坐嘅長梳化，同埋Ｌ字形可以坐多幾個人嘅Ｌ字梳化……等等。

### 制作及材料
至於用嘅素材，主要係用上造好形狀嘅鋼鐵支架，然後安上排列整齊嘅彈弓（或者用氣墊代替彈弓），再加上一層又一層嘅海綿做坐墊同凳背墊，跟住喺面頭披上一層剪裁合適嘅皮革，打釘定型而成。

### 傳統＋現代
有啲加入現代概念嘅傳統梳化，可以一拉機關就會將塊椅柄挨後成平躺嘅形態，腿嘅位置重會有塊托板頂出嚟承托雙腿。有啲三人座梳化可以將個成塊椅柄放平，變成一張畀人臨時瞓覺用嘅梳化床。

### 相對價格
梳化會畀人有軟綿綿嘅感覺，唔會有頂住盤骨嘅硬崩崩，好嘅梳化甚至可以因應身體嘅形狀同重量而令到坐上去嘅人得到最佳嘅舒適感；又因為傳統嘅梳化喺手工同材料方面都比較復雜同講究，觀感亦都比較有格調，所以一般嚟講佢嘅售價都會貴過普通嘅凳，甚至可能需要花費過萬港元先買到一張單人座。

## 新概念嘅出現
依家亦出現咗好多用簡單概念設計嘅梳化，材料唔需要用到咁高質素，手工亦都唔會太復雜；有啲只係做到好似汽球咁只要用氣泵打入空氣就可以成為一張梳化形，或者一塊剪裁好嘅布裏面塞入好多細細嘅發泡膠粒嚟到做材料，再加幾塊厚海綿定型；呢類梳化嘅觀感比較挑皮，價格亦相對平，所以好迎合到新一代年青人嘅喜好。
平安時代

**平安時代**（）係日本一個時代嘅稱呼，年份為794年到1185年左右。當桓武天皇將個首都移到平安京（即係後來嘅京都）之後，平安時代就咁樣開始喇，好多貴族都喺平安時代做地方官，武士嘅制度亦都喺呢個時代形成。直到平家被消滅，源氏建立鎌倉幕府為止，呢個時代足足有390年嘅時間。當時有個叫紫式部嘅人寫咗一本叫源氏物語嘅書，都幾出名。
Xbox 360

**Xbox 360**係美國微軟公司開發嘅第七世代遊戲機，亦係「Xbox」系列機種嘅第二代。Xbox 360嘅主要競爭對手包括Sony嘅PlayStation 3同埋任天堂嘅Wii。

Xbox 360已經喺2005年11月22號開始喺北美地區發售，跟住就輪到歐洲同埋日本，而香港同埋台灣亦都已經喺2006年3月16號開始有得買。

## 睇埋
* Xbox
* Xbox One

## 出面網頁
* Xbox 360 官方網頁
香港家族

以下嘅係**香港家族**：

* 四大家族：
** 何啟東家族
** 羅文錦家族
** 高可寧家族 或 李石朋家族
** 利希慎家族 或 傅老榕家族

* 銀行家族：
** 李佩材家族
** 伍宜孫家族
** 廖寶珊家族
** 馬錦燦家族
   
* 航運家族：
** 包玉剛家族
** 董浩雲家族
** 趙從衍家族
** 曹文錦家族

* 地產家族：
** 郭得勝家族
** 羅鷹石家族
** 李嘉誠家族
** 鄭裕彤家族
** 李兆基家族

* 商人家族：
** 張椿錦家族
** 霍英東家族
** 邱德根家族
** 林百欣家族
** 胡忠家族
** 田元灝家族
** 嘉道理家族（猶太裔Kadoorie家族）
** 夏利里拉家族（印裔Harilela家族）

* 其他家族：
** 周永泰家族
** 周壽臣家族
** 鄧志昂家族
** 簡東浦家族
** 馮平山家族
** 譚煥堂家族
** 許愛周家族
** 方振武家族
** 雷亮家族
** 邵逸夫家族
** 曹光彪家族
** 陳廷驊家族
** 顏成坤家族